Gothic II végigjátszás
Készítette: Drake (drake@palinkas.ehc.hu)

A végigjátszásban nem fogom mindig leírni, hogy hol milyen tárgyakat találsz, próbálj meg minden helyszínt teljesen bejárni, és szedj össze mindent, amit tudsz. Mivel korlátlan mennyiségű felszerelést cipelhetsz, érdemes minél többféle dolgot magadnál tartani, nem tudhatod előre (hacsak itt nem olvasod:)), hogy mire lehet szükséged. A lényegesebb dolgokat azért igyekszem mindig leírni.

Az intro végignézése után Xardas tornyában találod magad. Ő nagyjából elmondja, hogy mi történt, és ad egy küldetést (Innos szeme). Próbálj meg mindent megtudni tőle, amit csak lehet, aztán már kezdődhet is a játék. A párbeszéd befejeztével kezdődik az Első Fejezet.

Első Fejezet

Először is járd be a tornyot. Olvass el minden könyvet, amit az állványokon találsz, és szedj össze mindent a ládákból és a polcokról. Ha mindent jól csináltál, most van 150 XP-d. Készítsd be a Vastag ágat közelharci fegyvernek (a tárgylistán bal egérgomb, ezzel a tárgy háttere pirosra vált, és megjelenik mellette egy piros 1-es szám), majd a földszinten húzd is elő ('Space' vagy '1'), és gyakorolj vele egy kicsit. Ha már úgy érzed eléggé elsajátítottad a mozdulatokat, indulj el a toronyból kifelé vezető úton. Hamarosan egy tóhoz érsz, melynek túloldalán egy vízesés látható. Az úton egy birka legelészik. A tóparton egy goblin lóbálja a fegyverét, elő tehát a vastag ággal, és öld meg. Ha megvan, indulj el a tóparton balra, és a fák alatt néhány tárgyat, köztük egy íjat és nyílvesszőket találsz.

Menj vissza a goblinhoz, és indulj a másik irányba a tóparton. Itt egy barlangot találsz, menj is be rögtön. Egy újabb goblin után a járat elágazik, először menj balra. Itt már kicsivel nehezebb dolgod lesz, ugyanis a folyosó végén egy teremben három goblin vár. Ha jó időzítéssel csinálod, akkor el lehet csalni őket, de ha eleget gyakoroltál, akkor megverheted őket egyszerre is. Ha netán sérülsz, akkor a csata után próbáld meg először a gyógynövényekkel, illetve az ételekkel gyógyítani magad. A gyógyitalokat és a gombákat hagyd lehetőleg utoljára, ezeket csak akkor használd fel, ha más megoldás nincs. A teremben a ládákból aranyakkal és tárgyakkal leszel gazdagabb.

A bal oldali járat hamarosan ismét elágazik, ezúttal állj meg az elágazás előtt. Ha elnézel jobbra, már látni fogod a fiatal földrablókat a szomszéd teremben. Ketten vannak, és elég kemény ellenfelek ezen a szinten. Semmiképp ne harcolj velük egyszerre, elég könnyű az egyiket kicsalni. Ha jól időzítesz, megúszhatod akár sebződés nélkül is, de ez nem könnyű. Ha sebződsz, ismét próbáld a gyógynövényeket és az ételeket először.

A másik járaton egy völgybe jutsz, ahol először is összefutsz Lesterrel, aki egy tábortűz mellett üldögél. Mindegy mit mondasz neki, de mindenképpen küldd el Xardashoz. A völgyben több szörny is van, főleg patkányok és farkasok. Ezeket megölve itt meg is lépheted az első szintedet. Próbálj meg a szörnyekkel egyesével harcolni, de a gyógynövényeket (legalábbis a két gyengébbik fajtát) minden további nélkül elfogyaszthatod, ha sokat sebződsz. Ha minden kötél szakad, bármikor visszamehetsz Xardas tornyába pihenni (az első emeleten van egy ágy). A völgyben van még egy barlang, ahol találsz egy rozsdás kardot, ezt mindenképpen készítsd be, jobb fegyver, mint a vastag ág.

Ha minden megvan, irány vissza a tóhoz és a birkához. Az út a toronyból folytatódik a tó mellett, itt mindjárt meg is villogtathatod az új kardod egy farkasnak és két goblinnak. Ha bárhol erszényeket találsz, azokat rögtön használd a felszerelés ablakból, általában arany van bennük. A goblinok után nem sokkal egy lépcső van az út jobb oldalán, ennek az alján egy bandita áll őrt. Amint odaérsz, leszólít, és megkérdezi, honnan jöttél. Mondd neki, hogy a hegyekből, és amikor be akar csalni a barlangba (megölnek, ha bemész), kérdezz rá, hogy ki keres téged, illetve ki akar beszélni veled. Kösd az ebet a karóhoz, és semmiképpen ne menj be a banditával a barlangba, de ne is hagyd ott (válaszd mindig a középső opciót). Mondd meg neki az igazat, hogy a bányavölgyből jöttél, és így már megtudhatod tőle, hogy ki az, aki keres téged. Fizess neki 10 aranyat az információért, majd kérd el tőle a képet is. Ezután már nyugodtan megölheted, és intézd el a társait is a barlangban. Kaptál egy küldetést a névvel együtt, erre még később visszatérünk. A banditák nem túl nehéz ellenfelek, de ketten már elég könnyen megvernek, három ellen pedig csak a biztos halál vár. Egyesével végezd ki őket, ha kell, fuss előlük, amíg már csak egy üldöz. A barlangban van egy ágy, itt mindjárt ki is pihenheted magad.

Ahogy kifelé jössz a banditák barlangjából, állj meg az első lépcsőfordulóban. A bal oldali sziklafalra fel tudsz mászni, tedd ezt. Menj egyenesen egy kicsit, át a fák között, majd amint tudsz, fordulj balra, egy kis fennsíkra. Ha jól csináltad, akkor most a bal oldaladon sziklafal van. Kövesd ezt a sziklafalat, amíg el nem érsz két húspoloskához, akik egy csontváz mellett mászkálnak. Miközben megvered őket, már valószínűleg látni is fogod a varánokat kicsit távolabb egy mélyedésben. Őket most még ne támadd meg, mivel később még vissza kell jönnöd ide, és a varánok most egyébként is túl erős ellenfelek lennének. Jól jegyezd meg viszont, hogy hogyan jutottál ide.

Menj vissza az útra, és indulj tovább rajta. Menet közben gyűjts össze mindent, amit találsz, és ölj meg minden szörnyet az út mentén. Nemsokára találni fogsz egy Innos oltárt, ezt egyelőre hagyd figyelmen kívül (az áldozatokat összeszedheted, ha szükséged van rájuk), majd ezután az út jobbra kanyarodik egy sziklánál. Ahogy haladsz tovább, rövidesen egy elágazáshoz érsz, ami mellett Canthar ül egy padon. Beszélgess el vele, de utasítsd el az ajánlatát, nincs rá szükséged. Vegyél tőle egy serpenyőt, és fordulj le jobbra az úton.

Kövesd az utat, egyenesen Lobart tanyájához, és beszélgess el Lobarttal. Mondd neki, hogy a földművesekkel vagy, és kérdezd meg, mi a helyzet. Kérdezz meg tőle mindent, majd jelentkezz nála munkára. Addig ne vedd meg a munkásruhát, amíg itt nem teljesítettél minden küldetést. Lobart pajtájában alhatsz az ágyakon.

Küldetés: Répaszedés

Elég egyszerű feladat, össze kell szedned Lobart kertjében a 25 répát. Mind a pajta melletti kertben van.

Küldetés: Vidd a répákat Hildának

Hilda Lobart házában, a tűzhely mellett áll. Neki kell a répákat odaadnod.

Küldetés: Hilda serpenyője

Hilda, miután a répákat leadtad neki, megkér, hogy vegyél neki egy serpenyőt. Oda is adja a serpenyő árát, de mivel már megvetted, nem kell menned sehová, csak add oda neki.

Küldetés: Lobart munkaruhája + Küldetés: Egy üveg borért

Lobart hajlandó neked eladni egy munkaruhát. Kezdetben 70 aranyat kér érte, de ha megcsinálod a megfelelő dolgokat, akkor végül odaadja 30-ért is. Először is csináld meg az előző három küldetést. Ha ez megvan, keresd meg Maleth-t a répakert mellett. Beszélj vele, és mondd meg neki, hogy megölted a banditákat. Menj át az út másik oldalán lévő földekre (amik Lobart háza mellett vannak), és keresd meg Vino-t. Beszélj vele, mondd, hogy munkát keresel, és ő kérni fog tőled egy üveg bort. Mivel most kaptál hármat Maleth-től, nyugodtan azonnal oda is adhatsz neki egyet. Ezután már mehetsz is Lobarthoz, aki a 30 arany kifizetése után beküld a házba, hogy most már kiveheted a ládájából a ruhát (előbb is kiveheted, de akkor amint legközelebb Lobart meglát, vissza kell adnod, vagy megtámad a háznépével együtt). A többi dolgot se hagyd a ládájában, és a pajtában is találsz két erszény pénzt.

Miután mindent magadhoz vettél, gyorsan vedd is fel a paraszti öltözéket, a semminél sokkal jobb. Keresd meg és intézd el Lobart tanyája környékén a szörnyeket, majd mivel Maleth-nél kaptál egy újabb küldetést, irány a város kapuja.

Küldetés: Bejutás Khorinis városába:

Mivel Maleth már elmondta, mit kell tenned, cselekedj úgy. Közelítsd meg a kapunál álló őröket a paraszti öltözetben, majd amikor rákérdeznek, hogy mit akarsz, mondd azt, hogy a kovácshoz jöttél.

Amint bent vagy a városban, Lothar, egy lovag, rögtön leszólít. Kérdezz meg tőle mindent, amit akarsz, aztán indulhatsz is tovább. Menj egyenesen a főutcán, egészen a kovácsműhelyig. Itt fordulj balra, a kikötő felé, és kövesd az utat egészen addig, míg az út jobb oldalán meg nem látsz egy cégtáblát, amin a 'Fogadó az Egylábú Manóhoz' felirat díszeleg. Vigyázz, mert a fogadó bejáratánál egy Moe nevű fickó áll, aki ha meglát, megpróbál lehúzni rólad 50 aranyat, illetve ha nem adsz neki, jól ellátja a bajodat. Ő egyelőre túl nagy falat, menj az út bal oldalán, és nem fogsz neki feltűnni. Menj le egészen a partig, és indulj el jobbra a part mentén. Szinte azonnal leszólít valaki: Lares. Üdvözöld, mint egy régi ismerőst, majd biztosítsd arról, hogy nem felejtetted el Lee-t. Kérdezz meg mindent, amit akarsz, de mindenképpen kérdezd meg, hogy hogyan jutsz Onar tanyájához. Lares felajánlja, hogy elvisz egy darabon, ezt gyorsan fogadd el, és már indulhatsz is. Moe közelében ismét menj az út másik oldalán (őt nem veri meg helyetted Lares).

Kövesd Larest ameddig vezet, próbálj meg minden szörnyet megöletni vele, ha kell csald őket az útra, Lares megtámadja őket, amint meglátja. A Lares által megölt szörnyekből is megkapod az XP-t, ami ebben az esetben tulajdonképpen ingyen van. Az út egy helyen egy híd alatt megy át (itt van két vakondpatkány, és egy barlangban még kettő), itt találod az eddigi legjobb fegyvert: a Farkasfogat. Ugyanitt találsz egy saját serpenyőt, ezzel a tűzhelyeknél a nyers húsokat tudod megsütni. 

Ezt érdemes is mindig megtenni, mert a sült hús nemcsak többet gyógyít, hanem többet is ér. Lares egy tavernánál fordul vissza, ide mindjárt be is mehetsz. Beszélj Orlannal, a fogadóssal, és vedd meg tőle a páncélt. Ha nincs elég pénzed, add el a felesleges fegyvereidet (ezt egyébként is megteheted). Ha mindent a leírás szerint csináltál, akkor most kis híján 3. szintű vagy, de ennyit a legközelebbi bármelyik szörnyért kapsz.

Ha felveszed az Erő gyűrűt (ld. kicsit lejjebb), akkor menj a kaszárnyába, és ott egy ládában találsz egy toronykulcsot. Ez a kulcs azt a tornyot nyitja, amelyik Harad kovácsműhelye, és Matteo boltja között van, Itt találsz egy Nemes Rövidkardot.
A fogadóban vett páncél, a Nemes Rövidkard, és a korábban talált Rövidszárú íj a legjobb felszerelés a játéknak ebben a szakaszában, illetve ezek azok, amiket tanulás nélkül is használni tudsz.

Megjegyzés: A rövidszárú íj helyett találhatsz egy Vadász Nyílpuskát, de ez az északi erdőben van, és hacsak nem menekülsz el előlük, akkor vagy egy csapat wargot (2), vagy egy csapat ragadozót (3) kell elintézned, hogy hozzájuss, nem is beszélve a négy varánról, akik őrzik. 

Innen két lehetőséged van. Megpróbálhatod először a küldetéseket teljesíteni, vagy először a térképet járod be. A küldetéseket részletezem később, de a térkép bejárásához csak tanácsokat tudok adni. A szigeten található ellenfelek nehézsége a fent említett felszereléssel, tanulás nélkül (a nehezekkel csak annak éri meg szenvedni, aki újra akarja játszani a játékot, és minél kevesebbet szeretne többször megcsinálni):

nagyon könnyű: patkányok, vakondpatkányok, zombi (ha jól csinálod, nem tud megütni)
könnyű: farkasok (warg nem!!!), vérszívó legyek, földrablók, banditák (változó)
kicsit nehéz: goblinok, lopakodó, banditák (változó)
nehéz: goblin csontváz, varán, tárnarák, fekete goblin (csak egyesével)
nagyon nehéz (megoldható, de szinte csak lőfegyverrel): warg, gyenge csontváz, csontváz
lehetetlen ezen a szinten: ork, elit ork, ragadozó, sárkányrabló, árnyékfutó, troll, fekete troll

A legjobb megoldás, ha megcsinálod az összes küldetést, amit tudsz, és utána deríted fel a térképet, de csinálhatod egyszerre is a két dolgot. Jó ötlet lehet az is, hogy közvetlenül azelőtt deríted fel a térképet, hogy elkezdődik a Második Fejezet. A fenti erőviszonyok nagyjából végig igazak, de ahogy erősödsz, mivel az Életerőd nő, egyre könnyebb lesz megölni az átlagos szörnyeket. Sajnos a nehezek végig igen nehezek maradnak, ezen csak a jobb vértezet fog tudni segíteni, de az elmondható, hogy pl. az orkokat, illetve a ragadozókat meg lehet ölni még az első fejezetben, de csak óvatosan és egyesével.

A térképet lehetőleg mindig nappal járd be, mivel éjszaka sok szörnyet már csak akkor fogsz meglátni, amikor megtámadnak. Ez különösen igaz az erdőkre. Ha mégis éjszaka indulsz neki, próbáld meg gyakran elővenni az íjadat, így már viszonylag messziről megláthatod, hogy merre vannak az ellenfelek. Ahol ágyat találsz, ott általában tudsz reggelig aludni, és akkor folytatni a felderítést. Amint megengedheted magadnak, vegyél egy térképet, nagy hasznodra lesz!

Próbálj meg mindenkivel mindenhol beszélgetni, néha igen hasznos segítséget tudnak nyújtani. Miközben a küldetéseket csinálod, jó eséllyel meg fogod kapni a következő küldetéseket:

- Bejutás a kolostorba
- Felvétel a Milíciához
- Felvétel a Zsoldosokhoz

Ezen küldetések egyikét fogod majd megcsinálni ahhoz, hogy csatlakozz valamelyik csapathoz. Amennyiben tudod előre, hogy kihez akarsz csatlakozni, akkor nyugodtan megpróbálhatod befejezni ezeket a küldetéseket, de ha még nem döntöttél, vagy újrajátszó mentést akarsz csinálni, akkor semmiképpen ne fejezd be ezeket a küldetéseket, még akkor sem, ha tudod, hogy mit kellene csinálnod hozzá.

Hasznos tárgyak a térképen kezdőknek

1. Menj ki Khorinisből a keleti kapun, és indulj el a Taverna felé. Félúton megtalálod a lépcsőt a bal oldalon, ami Akil tanyájához vezet. Menj fel rajta, és amikor felérsz, rögtön fordulj balra. Menj végig visszafelé a sziklafal tetején az út fölött, amin a városból jöttél. A párkány végén találsz egy adag cuccot, amiben van két nagyon hasznos gyűrű (+5 Erő; +5 Védelem fegyverek ellen).

2. Szintén a keleti kapun a másik irányba indulj el, és menj végig a szerpentinen a világítótorony felé. Ahol az utat egy másik, másmilyen út keresztezi, fordulj le jobbra, és menj végig ezen az úton, egészen a hegy tetejéig. Itt találsz többek között egy gyűrűt (+10 Mana).

3. A térkép északkeleti részén láthatsz egy piramis ábrát. Ha odamész (a legerősebb ellenfelek ezen az úton goblinok lesznek), és fel tudsz menni a piramis tetejére, akkor találsz ott egy ládát. Ha van Zárnyitás képzettséged, akkor itt találod a játék egyik legjobb egykezes fegyverét, egy Orkmészárlót.

Tanulás nélkül elvégezhető küldetések

Küldetés: Bejutás a Felsővárosba + Küldetés: Tanítvány Khorinisban (Khorinis)

Annál a kapunál, ahol először jössz be a városba Xardas tornya felől, megtalálod Rupertet, Matteo tantványát. Beszélgess vele, és tudj meg tőle mindent, amit lehet. Ezzel megkapod az első küldetést. Menj be rögtön az épületbe, ami mellett Rupert áll, és beszélj Matteoval. Miután őt is kifaggattad, megkapod a második küldetést. Meg kell nyerned mind az öt mesterember támogatását ahhoz, hogy valamelyikük a tanítványává fogadhasson. Az öt mesterember: Matteo a kereskedő, Bosper a vadász, Thorben az ács, Harad a kovács, és Constantino az alkimista. A második küldetés teljesítésével egyben az elsőt is megoldod. A mesterek küldetései, amiket teljesítened kell:

- Matteo és Gritta
- Prémek Bospernek
- Az istenek áldása
- Egy óriási kihívás
- Constantino növényei

Ezek közül az utolsó csak akkor kell megcsinálnod, ha az alkimista tanítványa szeretnél lenni, egyébként elég a beleegyezését kérned, nem nagyon érdekli a dolog. Ha minden megvan, menj a választott mesterhez, és jelentkezz tanítványnak. Bosper az állatbőröket veszi meg tőled nagyon jó áron, Constantino a gombákat, míg Haradnak a saját készítésű kardokat adhatod el. Az alkimista bárkinek jó választás, de a másik kettőhöz inkább akkor érdemes beállni, ha amúgy is megtanulnád, ami a pénzkereséshez kell (tehát Haradot akkor válaszd, ha egyébként is meg akarsz tanulni kovácsolni, Bospert pedig akkor, ha meg akarod tanulni a bőrök/prémek kinyerését). Amint tanítvány vagy, egyben a város polgárává is válsz, tehát szabad előtted a Felsőváros.

Megjegyzés: Ha univerzális mentett állást akarsz csinálni esetleges újrajátszáshoz, akkor nem biztos, hogy ezt a küldetést megéri teljesen megcsinálni. Ha mégis szeretnéd befejezni, akkor az alkimista a legjobb választás, mert így semmit nem kell megtanulnod ahhoz, hogy pénzt csinálhass.

Küldetés: Matteo és Gritta (Khorinis)

Matteo azt a feladatot adja, hogy szerezd vissza a pénzét Grittától. A hölgyet a Thorben mögötti házban találod, beszélj vele. Miután elsírta az élettörténetét, szakítsd félbe, és kérdezd meg hol a pénz. Mivel nem akarja odaadni, két lehetőséged van. Vagy kifizeted helyette, vagy mondd meg neki, hogy adja el a ruháit. A másodikra észhez tér, és kiperkálja a pénzt, ezt vidd el Matteonak. Ne felejtsd el elolvasni a könyvet Gritta házában (+25 XP). Ha ezt a küldetést vérontás nélkül teljesíted, akkor Thorben 200 arany ellenében hajlandó megtanítani neked a Zárnyitás képességet.

Küldetés: Prémek Bospernek (Khorinis)

Bosper elküld, hogy hozz neki 6 farkasprémet. Ehhez meg tud tanítani a bőrök/prémek kinyerésére. Farkasok szinte mindenhol vannak a szigeten, ha megtanultad a képességet, akkor minden nehézség nélkül össze tudod szedni neki a 6 prémet. Ha nem akarod a képességet megtanulni, akkor egy kicsit szaladgálnod kell a térképen. Dragomir táborában, a Tavernától nem messze találsz 3 farkasprémet egy sátorban. További 4 van egy másik sátorban, Onar háza mögött, Pepe-től nem messze (Pepe ad is egy küldetést, hogy ölj meg itt néhány farkast), illetve két további prémet találsz a Taverna emeletén, az egyetlen kulcs nélkül is nyitható szobában.

Küldetés: Az istenek áldása (Khorinis)

Thorben akkor egyezik bele, hogy bármelyik mester tanítványa legyél, ha megkapod az istenek áldását. Beszélj vele, mondd, hogy munkát keresel, majd mondd azt, hogy hívő vagy. Egy vízmágus és egy tűzmágus áldására lesz szükséged. Menj Vatrashoz, és kérj tőle áldást. Meg fogja kérdezni, hogy ki vagy és honnan jössz. Mondd az igazat (1. sárkányok fenyegetik a várost, 2. Xardas mondta, 3. fogoly voltál), ezzel megkapod az áldását. Innos áldását kétféleképpen is megszerezheted. Beszélhetsz Daronnal a piactéren, de az ő áldása 50 aranyba kerül. Jobban jársz, ha kimész a városból, és elindulsz Onar tanyája felé. Kicsivel a Taverna előtt az út elágazik, és egy útjelző tábla hirdeti a Kolostorhoz vezető utat. Menj arra. A hegyek közé érve az út bal oldalán találni fogsz egy szentélyt, itt találod Isgaroth-t, a tűzmágust. Kérd az áldását, és ezt ingyen is megkapod. Ugyan ez nem kerül bele a naplóba, de a célnak megfelel, menj vissza Thorbenhez, és kérd, hogy tanítvány lehess a mestereknél.

Küldetés: Egy óriási kihívás (Khorinis)

Beszélj Haraddal, a kováccsal, és mondd neki, hogy munkát keresel, majd hogy nem vagy naplopó. Erre kiböki, hogy azzal tudod ezt bebizonyítani, ha hozol neki egy ork fegyvert. Erre két egyszerű módszer is van. Ha kimész azon a kapun, amelyik Lobart házához visz, és elfordulsz jobbra a kapunál, egy erdőbe jutsz. Itt több más szörny között egy ork is van, ha ezt elcsalod a város kapujához, akkor az őrök megölik. Vedd el a fegyverét, és már mehetsz is vissza Haradhoz. A másik lehetőség, hogy a másik kapun mész ki, és balra fordulsz, a világítótorony felé. Itt az út egy szerpentinen vezet fel, ne erre menj, hanem az út alatt, a sziklafal mentén a völgyben. Találni fogsz itt egy barlangot, amit banditák és húspoloskák laknak. Rögtön az első teremben van egy ork fegyver, ezt vidd vissza Haradnak.

Küldetés: Constantino növényei (Khorinis)

Constantino háza Harad műhelye és Vatras szentélye között van egy kis utcában. Beszélj vele, és ragaszkodj hozzá, hogy az ő tanítványa akarsz lenni. Erre ad egy listát, hogy a rajta szereplő növényekből hozz neki 1-1 darabot. Az első hatból mostanra már valószínűleg van nálad, és ezek elég gyakoriak is ahhoz, hogy ne kelljen rájuk külön kitérni. Menj el Zurishoz a piactéren, és kérdezd meg, honnan szerzi az italait, majd hogy szerinte Constantino hol gyűjti a növényeket. Kövesd is az útmutatását, hogy megtaláld a többi növényt:

Sárkányfű: ahogy kimész a keleti kapun, fordulj balra az úton, de ne az úton menj, hanem attól egy kicsit balra. Szinte azonnal ráakadsz a sárkányfűre. Ha kicsit tovább mész erre, akkor itt találhatsz gyógygyökeret és tüzes gyökeret is.

Goblin bogyó, Királyszár: Lobart háza mögött van egy kőkör, ennek közelében mindkettőt megtalálod

Ragadozófű, Földigyopár: a keleti kapun menj ki, és fordulj jobbra. Az út egy erdőn visz keresztül, de a bal oldalon az erdőben van egy jól elrejtett barlang. Ha megállsz a barlang bejáratával szemben (ne menj be), akkor a bal oldaladon, az emelkedőn van mindkét növény. Ha kicsit hátrálsz, felrohanhatsz oda. A fenyő tövénél vannak. Amint megvagy, irány Constantino, és add le neki a növényeket (néhányat egyébként ezek közül később meg fogsz venni tőle).

Küldetés: Bandita rajtaütés (Khorinis)

Beszélj Hakonnal, a fegyverkereskedővel a piactéren. Ha kikérdezed, elmondja, hogy idefelé jövet banditák rabolták ki Akil tanyájának környékén. Jelentette a városi őrségnek, Pablo foglalkozott is a dologgal, de nem jutottak semmire. Keresd meg Pablo-t, és kérdezd ki a Hakont megtámadó banditákról, mire elmondja, hogy valahol az erdőben tanyáznak. Menj ki a keleti kapun, és indulj el a Taverna felé. Az egyik útjelző táblánál találsz egy lépcsőt balra felfelé. Ez vezet Akil tanyájához, menj arra (ha már ott vagy, segíthetsz Akilnak megölni az őt fenyegető zsoldosokat is). A lépcső tetején egy útjelző mutatja a világítótoronyhoz vezető utat, erre kell menned. Amint beérsz az erdőbe, látni fogsz egy sziklafalat a bal oldalon. Ezt kövesd az út mellett, és hamarosan találsz egy barlangot. Öld meg a banditákat (egyesével nem nagy ügy), és a ládájukban találsz egy furcsa halat. Ezt használd a felszerelés ablakból, és olvasd el a levelet, amit találsz benne. Menj vissza Hakonhoz, és mondd meg neki, hogy megölted a banditákat. A küldetésnek ezzel vége, de még azért valamit meg kellene tenned. A levél alapján menj le a kikötőbe Halvorhoz, a halkereskedőhöz, és mutasd meg neki a levelet. Fogadd el az ajánlatát, add vissza neki a levelet, és ne add fel a milíciának. Ha akarod, akkor akár fel is adhatod (ekkor ne add vissza neki a levelet, mert az a bizonyíték), de nem éri meg az a pár arany.

Küldetés: A kereskedők aranya + Küldetés: Egy találékony tolvaj (Khorinis)

Keresd meg Jora-t a piactéren, aki elmondja, hogy valaki kirabolta. Rengarura gyanakszik, de nem tudja bebizonyítani. Ajánld fel a segítségedet, aztán menj Rengaruhoz. Vágd a képébe, hogy ő lopta el a pénzt, erre elkezd menekülni. Rögtön szólítsd le még egyszer (ha nem sikerül, akkor kövesd, és beszélj vele, amikor megáll). Kérdezd meg ki ő, majd gombold le róla a pénzt. Fenyegesd meg, hogy felnyomod a milíciánál, de végül hagyd futni. Menj vissza Jora-hoz, és add vissza a pénzét, a kérdésére pedig feleld azt, hogy a tolvaj meglógott.

Küldetés: A hamis küldönc + Küldetés: Baltram szállítmánya (Khorinis, kikötő)

Ha még nem tetted meg, itt az ideje, hogy elintézd Moe-t a kikötői kocsma előtt. Miután megverted, menj be, és beszélj Kardiffal. Ha az előző küldetést megcsináltad, akkor fizess neki kétszer 10 aranyat, és először kérdezd meg, hogy hol találsz munkát, majd pedig azt, hogy hol találsz 'speciális' munkát (ha Halvornak is visszaadtad a levelét, akkor könnyen lehet, hogy nem kell fizetned ezért a küldetésért, menj rögtön Nagurhoz!). Erre átküld Nagurhoz, aki így már hajlandó beszélni veled. Fogadd el az ajánlatát, és menj át Baltramhoz a piactérre. Ő egyből előáll az ajánlatával, fogadd el ezt is, és irány Akil tanyája. Beszélj Akillal, és megkapod a csomagot. Menj vissza Nagurhoz, add le a csomagot, majd menj el a fogadóba, és aludj másnapig. Mire ismét visszamész Nagurhoz, ő már túladott az árun, és kiperkálja a részedet. Ha még nem tetted meg, fejezd be teljesen az előző két küldetést, majd beszélj Kardiffal. Ő megemlíti, hogy valaki keresett, amíg nem voltál itt, és hagyott egy üzenetet, hogy a Halvor halkereskedése mögött vár rád. Ne kérdezz semmit, menj oda, és keresd meg Attilát. Beszélj vele, és ő ad neked egy ajándékot (egy kulcs a csatornarendszerhez). Menj ki a vízpartra, és kövesd azt jobbra, egészen a kikötő végéig (van ott egy emelőszerkezet). Ha ott lenézel, látni fogsz egy bejáratot, ami mellett két fáklya ég folyamatosan. Ott a csatornarendszer bejárata, mostantól szabadon mászkálhatsz arra is.

Küldetés: Canthar ajánlata (Khorinis)

A piactéren Canthar leszólít, és megkér, hogy végezz el egy feladatot neki. Megteheted, hogy nem vállalod el, de ez később 500 aranyadba fog kerülni, tehát nem biztos, hogy megéri:). Ad egy levelet, amit Sarah árui közé kell becsempészned, majd feldobnod Sarah-t Lord Andrénál. Beszélj Sarah-val, és kérd, hogy mutassa meg az áruját. Add el neki a levelet, és már mehetsz is Lord Andréhoz a fejpénzért. Canthar akkor is ezt a küldetést adja, ha korábban elfogadtad tőle a belépési engedélyt, de ha nem, akkor most felajánl egy fegyvert is (Hajóács fejszéje).

Küldetés: A bolond Fellan (Khorinis, kikötő)

Keresd meg a kikötőnegyedben Alwint, aki egy padon üldögél a háza előtt. Szólítsd meg, és mindjárt elkezd panaszkodni, hogy valami bolond folyamatosan kalapál a környéken. Ha felajánlod, hogy segítesz az illetőt elhallgattatni, akkor hajlandó neked ezért fizetni. Egyezz bele, és a háza mögött megtalálod Fellant, aki érdekes módon éppen kalapál:). Beszélj vele, de mivel ennek nem sok haszna lesz, ránts fegyvert, és a változatosság kedvéért jól kalapáld el. Amikor magához tér, mondd meg neki, hogy fejezze be a kalapálást, majd menj vissza Alwinhoz a pénzedért.

Küldetés: Alrik kardja (Khorinis, kikötő)

A kikötőben, a raktárház mögött találod Alrikot, a párbajmestert. Beszélj vele, és hívd ki egy párbajra (ezt csak dél és este között tudod megtenni, és 50 aranyba kerül). Lásd el a baját, de ne kutasd át, és a fegyverét se vedd el. Amikor magához tér, kifizeti a jutalmad. Hívd ki még egyszer, mire azt mondja, hogy jobb fegyver nélkül nem harcol veled újra. Nemrég eladta a kardját Jorának a piactéren, azt kell visszaszerezned neki. Ezt elmondja korábban is, de akkor még nem kapod meg a küldetést. Ha teljesítetted a 'Kereskedők aranya' küldetést, akkor Jora ingyen visszaadja a kardot, egyébként fizetned kell érte. Vidd vissza a kardot Alriknak, és ha akarsz, küzdj meg vele újra (ezúttal nehezebb dolgod lesz). Alrik mostantól tanít egykezes harcra.

Küldetés: A kísérlet (Khorinis, kikötő)

A kikötő déli részén találod Ignaz-ot, az alkimistát. Amint szóba elegyedsz vele, megkér, hogy próbálj ki neki egy 'Felejtés' varázstekercset. Fogadd el az ajánlatot, és menj a fogadóba. Nézz körül, és bizonyosodj meg róla, hogy senki nincs éppen az ajtó környékén, majd ránts kardot, és - tudom, nem szép dolog, mert nő, és ráadásul fegyvertelen:) - verd meg Hanna-t. Amikor magához tér, szólítsd meg, de mivel nem hajlandó beszélni veled, használd rajta a 'Felejtés' tekercset. Ezután újra beszélhetsz vele, mintha mi sem történt volna. Menj vissza Ignaz-hoz, és jelentsd neki a sikeredet. Mostantól tanulhatsz nála Alkímiát. Erkölcsösebbek választhatnak erősebb célpontot is, a lényeg, hogy egyedül legyen, senki más nem láthat meg. Ha már van bejutásod a Felsővárosba, ott betöréssel is kísérletezhetsz.

Küldetés: Banditák Jack világítótornyában (Khorinis, kikötő)

Keresd meg Jacket a kikötőben, és kérdezd meg, mit csinál a városban. Elmondja, hogy a világítótoronyban lakik, de mivel azt banditák foglalták el, ezért már jó ideje nem volt otthon. Ezek a banditák most még erős ellenfelek, de amint van egy jobb vérted, kifüstölheted őket. Ha meghaltak, menj vissza Jackhez, és küldd haza.

Küldetés: Információ Garvellnek (Khorinis, kikötő)

Beszélgess Garvellel a kikötőben, és ő megbíz, hogy szerezz neki információt arról, hogy miért vannak a Lovagok a városban. Mivel ilyen információt elég sok helyen kapsz, időnként nézz vissza Garvellhez, hátha tudsz neki valami újat mondani. A küldetést csak a harmadik fejezetben tudod befejezni, amikor már tényleg tudod, mit keresnek itt a Lovagok.

Küldetés: Földműves veszélyben (Akil tanyája)

Ha beszéltél Sarah-val a piactéren, akkor tudod, hogy Akil tanyáját éppen kifosztják a Zsoldosok (a küldetés független Sarah-tól, ha nem beszélsz vele, akkor is megoldhatod). Menj a tanyára, és beszélj Randolph-fal. Ezután beszélj a Zsoldosokkal, de ne hagyd magad elküldeni. Ha így teszel, akkor megtámadnak (jó eséllyel nem téged, hanem Akilt). Öld meg őket (ebben a tanya lakói is segíteni fognak, igencsak össze kell szedned magad, hogy te kapd az XP-t), majd beszélj Akillal a dologról, de ne kérj pénzt. A feladathoz segítségül hívhatod a város kapujától Mikát is, de ennek nincs sok értelme.

Küldetés: Ürítsd ki a korsód egy hajtásra (Taverna a Halott Hárpiához)

Menj be a Tavernába (a térkép közepén, az útelágazásoknál), és beszélj Rukharral. Ő felajánl neked egy sörivó versenyt, de mivel 'neked erre nincs időd', keresned kell valaki mást, akire fogadhatsz. Menj Akil tanyájára, és beszélj Randolph-fal. Ő hajlandó lenne benevezni, de legutóbb elveszítette az összes pénzét egy ilyenen, és egyébként is gyanakszik, hogy Rukhar csal. Elmondja, hogy ki kellene cserélni Rukhar ládájában (közvetlenül ott van Rukhar mögött) a borókaitalt egy üveg vízre, akkor sokkal nyugodtabban állna ki. Pihenj valahol éjfélig, és menj vissza a Tavernába. Mivel Rukhar ilyenkor a bejárat előtt ül egy padon, menj oda a ládájához, és cseréld ki benne a borókaitalt egy üveg vízre. Beszélj rögtön Rukharral, és mondd meg neki, hogy Randolph benevezne ellene. Fogadj 100 aranyban, majd menj vissza Randolph-hoz, és adj neki pénzt, hogy benevezhessen. Menj vissza a Tavernába, és hallgasd meg Orlan siránkozását, hogy a verseny nem tesz jót az üzletnek, majd pihenj valahol 3 napot. Menj, és zsebeld be a nyereményedet Rukhartól, majd beszélj Randolph-fal, ő is visszaadja, mit adtál neki.

Küldetés: Dragomir számszeríja (Taverna a Halott Hárpiához)

A Tavernától indulj el Onar tanyája felé, és fordulj le az első elágazásnál balra. Ez szinte közvetlenül a Taverna mellett van, és csak egy irányba (Onar tanyája) mutat itt irányjelző tábla. Ezen az úton menj egy kicsit, és egy vadásztábort találsz, itt van Dragomir. Beszélgess vele, és elmondja, hogy elhagyta a számszeríját északon, egy kőkörnél, ahol élőhalottak voltak. Indulj el azon az úton, ami mellett a vadásztábor van. Elég sokáig kell menned rajta, de szerencsére nincsenek elágazások. Nagy sokára el fogsz érni egy tó partjára, ahol egy elágazás is van, fordulj rajta balra. Erre találod Grimbaldot, aki egy újabb elágazásnál áll, itt is menj balra. Az út egy furcsa fényekkel teli erdőbe vezet, itt van a Napfénykör, és Dragomir számszeríja is. Az élőhalottakat két goblin csontváz képviseli. Vidd vissza a fegyvert Dragomirnak, és vedd át a jutalmadat.

Küldetés: Az éhes vadász (Onar tanyája)

Ehhez a küldetéshez szükséged lesz egy sonkára, egy kenyérre, és egy üveg tejre. Ha megvannak (ha sehol nem találsz, Khorinisban a piactéren vehetsz), menj Onar tanyájához. Innen délre indulva egy völgyben találod Gromot, a vadászt. Kérdezd meg, hogy tud-e tanítani, és megkapod a küldetést, hogy szerezd meg neki az ételeket. Add oda őket, és már meg is oldottad a feladatot. Grom ettől kezdve tanít a vadászatra.

Küldetés: Pepe farkasai (Onar tanyája)

Onar tanyája mögött találod Pepét, a juhászt. Beszélj vele, és elpanaszolja, hogy farkasok ritkítják a nyájat, és a zsoldosok nemigen tesznek semmit. Mondd meg neki, hogy elintézed a farkasokat, és tégy is így. A farkasokat Pepe mögött, egy elhagyatott vadásztáborban találod. Ha túl nehéz ellenfelek, próbálj a sátorhoz futni, és felmászni rá, úgy könnyebb megverni őket. Ha megvan, beszélj újra Pepével.

Küldetés: 'Auf's Maul' (Onar tanyája)

Az előző küldetés után Pepe mond valamit Bullco-ról, és ha rákérdezel, elmondja, hogy a fazon nagyon megérett egy pofánvágásra. Ha gondolod, megpróbálhatod elintézni, de valószínűleg jobban jársz, ha későbbre hagyod. NAGYON erős ellenfél. Ha van kedved kísérletezni, akkor megpróbálhatod, de közelharcban semmi esélyed ellene. Ha szerencséd van, beragad egy asztalba, és addig lőheted nyilakkal, míg csak nagyon kevés életereje marad, és akkor már meg tudod verni. Vigyázz, a nyilak nem csak KO-t okoznak, hanem megölik, és ezzel nagyon rosszul jársz (mindenki megtámad). Próbálkozhatsz még Onar házának teraszáról is (arról, amelyikre nem vezet lépcső), de innen hajlamos hatótávon kívülre futni, vagy esetleg beszaladni a házba. Mindent egybevetve én meg tudtam verni (50+ visszatöltéssel), de csak mazochistáknak ajánlom a játéknak ebben a fázisában. A Harmadik Fejezet végéig bármikor teljesítheted a küldetést.

Küldetés: A Földrablók (Onar tanyája)

Útban Onar tanyája felé az úton összefutsz Fester-rel, aki a földrablók fészkének kifüstölésére készül. Mondd, hogy csatlakozni akarsz hozzá, és segíts neki. Miután megöltétek a földrablókat, kérdezz rá, hogy mi lesz a megállapodásotokkal, mire ő azt feleli, hogy hát így jártál...Ne hagyd magad rászedni, mondd meg neki a magadét, aztán lásd el a baját, és vedd el mindenét.

Küldetés: Baráti Üdvözlet (Onar tanyája)

Beszélj Jarvissal - ő Onar tanyáján, a konyhában ül - és mondd azt, hogy Zsoldos akarsz lenni. Ezután kérdezz meg tőle mindent. Akkor adja rád a szavazatát, ha legalább hármat megversz Sylvio emberei közül (Bullco, Rod, Sentenza, Fester, Raoul). Beszélj Torloffal, és kérdezd meg a párbaj szabályait, majd ennek alapján intézd el a 'szimpatikus' embereket a listáról. Bullco a legnehezebb, ezzel kapcsolatban olvasd el az 'Auf's Maul' küldetést, ha meg akarod próbálni, akkor így két legyet üthetsz egy csapásra. Festert már az előző küldetés végén elverted, de ha mégsem, akkor most tedd meg, ő Sylvio leggyengébb embere. Kezdd el megoldani a Rod kardja küldetést, akkor is, ha nem akarsz Erőt tanulni. Csinálj mindent az ott leírtak szerint, de amikor Rod visszakéri a kardját, NE add vissza:). Erre megtámad, de fegyver nélkül nincs sok esélye. Raoulnak szimplán csak be kell szólnod, és már is mehet a harc. Nem könnyű ellenfél, de kis szerencsével meg lehet verni. Ezzel már megvan a három, de ráadásként megpróbálhatod Sentenzát is megverni, de ő majdnem olyan jó harcos, mint Bullco. Menj vissza Jarvishoz, és jelentsd a sikeredet. Minél több emberét verted meg Sylvionak, annál több XP-t kapsz, de emiatt nem éri meg Sentenzával és Bullcoval szenvedni (25XP/megvert fickó).

Megjegyzés: Ha nem tartózkodsz attól, hogy a játék egy kisebb technikai hibáját kihasználd, akkor mind Sentenzát, mind Bullcot meg tudod verni viszonylag egyszerűen. A pajtában, ahol az ágyak is vannak, van egy hatalmas asztal, ami körül néhány szék is akad. Ha ide becsalod a delikvenst csata közben, akkor megoldható, hogy az asztal körül addig fuss, amíg ő beragadnak a másik oldalon. Még jobb, ha befelé jövet felugrasz az asztalra, mert így rögtön ellentétes oldalon landolsz az alannyal. Elő az íjat, és lődd addig, amíg csak nagyon kevés életereje marad (SOK nyíl legyen nálad, mert ha elfogy, akkor bukta az egész), majd menj oda karddal, és vidd be az utolsó ütéseket azzal, így a páciens nem hal meg, csak kiütöd. Ezzel a technikával Sylvio bármelyik emberét elintézheted (Sylvio ebben a fejezetben sebezhetetlen, vele ne is próbálkozz).

Küldetés: Egy csomag kender (Onar tanyája)

Beszélj Cipherrel, aki elsírja, hogy valaki ellopta a kendercsomagját. Bodora gyanakszik, úgyhogy legyen ő a következő, akivel beszélsz, de nem fogsz tőle semmit megtudni. Beszélj Darral, aki elég gyanúsan viselkedik, de nem mond semmit, úgyhogy verd ki belőle, hogy mit csinált az csomaggal. A kikötőben, a csónakház és a kaszárnya között van egy nagy raktárépület. Menj be, verd meg az őrt, és a nála talált kulccsal nyisd ki a ládákat: az egyikben megtalálod a csomagot. Vidd vissza a csomagot Ciphernek. Ha akarod, feldobhatod Dart, erre Cipher is megveri:). Ez neked +50 XP-t jelent, viszont Dar nem fog rád szavazni, ha a Zsoldosokhoz akarsz csatlakozni. Mivel az ő véleménye nem sokat számít, ez így nem rossz üzlet.

Küldetés: A Zsoldosok tisztelete (Onar tanyája)

Menj be Onar házába. Az ajtó előtt egy őr megállít, mondd neki, hogy régebbről ismered Lee-t. Az előszobából fordulj jobbra, és a szomszéd szobában megtalálod Lee-t. Beszélj vele, és mondd meg, hogy csatlakozni akarsz a Zsoldosokhoz. Kérdezz meg mindent ezzel kapcsolatban, majd menj ki a házból, és beszélj Torloffal. Kérd, hogy állítson próba elé, majd kérdezz rá, hogy mi a feladat. Két küldetés közül kell választanod. Ha a Zsoldosokhoz akarsz csatlakozni, akkor mindegy, hogy melyiket választod, mert később a másikat is meg fogod kapni. Ha viszont máshová akarsz csatlakozni, akkor válaszd a Milíciás feladatot, mert ez kell egy másik küldetés befejezéséhez. Érdemes egyébként leendő Zsoldosoknak is a Milíciás küldetést választani, mert a szavazásnál ez sokkal többet nyom a latban, mint a másik. Csináld meg ezen kívül a következő küldetéseket:

- Baráti üdvözlet
- Egy csomag kender

Ha esetleg nem tetted meg, fizesd ki Sentenzának az 50 aranyat. Ha akarsz Erőt tanulni, akkor csináld meg a Rod kardja küldetést is (ha még nem tetted meg). Ezt kihagyhatod, ha a 'baráti üdvözlet' során megverted Rodot. Ebben az esetben csak mondd neki, hogy csatlakozni szeretnél. Ha szükséged van Egykezes illetve Kétkezes fegyveres harcra, akkor tanuld meg valamelyiket 30-ig, és kérd Cord szavazatát is. Ha a 'Baráti üdvözlet' küldetésben megverted Raoult, akkor kérd az ő szavazatát is. A 'Milícia kergetés' teljesítése után kérheted Bennet szavazatát is. Ez így már bőven több mint elég (Cord nélkül is). Beszélj Torloffal, és kérdezd meg, hogy áll a helyzeted a Zsoldosokkal. Ez minden, amit ebből a küldetésből teljesteni tudsz, ha nem akarsz Zsoldos lenni. Ha igen, akkor a többit lásd később, a 'Felvétel a Zsoldosokhoz' küldetésnél.

Küldetés: Bérleti díj behajtása (Onar tanyája)

Ezt a küldetést Torlof adja: vagy próbaként a Zsoldosokhoz csatlakozáskor, vagy később, ha már csatlakoztál. Menj Sekobhoz, és beszélj vele. Fenyegesd meg, majd mikor rád támad, verd is meg. Miután ez sem téríti jobb belátásra, fenyegesd meg még egyszer, ezúttal már fizetni fog. Nincs is már semmi dolgod, mint jelenteni Torlofnak a sikert.

Küldetés: Milícia kergetés (Onar tanyája)

Ezt a küldetést az előzőhöz hasonlóan kétféleképpen kaphatod meg. A feladat Bengar tanyájáról elkergetni a Milíciát. Beszélj Bengarral, majd öld meg a két katonát, akik az úton állnak. Beszélj ismét Bengarral, majd menj vissza és beszélj Torloffal.

Küldetés: A hamis földműves (Sekob tanyája)

Menj át Sekob tanyájára. A bejáratnál Bronko fogad, és le akar rólad húzni 5 aranyat. Ne hagyd magad, lásd el a baját, majd menj Tillhez, Sekob fiához, és kérdezd meg tőle, hogy ő-e a gazda itt. Ezután kérdezz Bronkoról, és ajánld fel a segítséged. Menj vissza Bronkohoz, és mivel már megverted, gúnyold ki, mire visszamegy dolgozni. Menj vissza Tillhez, és zsebeld be a jutalmad.

Küldetés: A tiltott legelő (Sekob tanyája)

Beszélj Balthasar-ral Sekob tanyáján. Kérdezd a helyzetről, majd a szomszédokról. Mondd meg hogy segítesz neki, majd menj át Bengar tanyájára, és beszélj Bengarral. Innen minden attól függ, hogy megoldottad-e a 'Milícia kergetés' küldetést. Ha igen, és már le is jelentetted Torlofnak, akkor megmondhatod Bengarnak, hogy engedje Balthasar-t a legelőre, de ha nem, akkor azt fogja mondani, hogy a Milícia miatt nem lehet.

Küldetés: A Napfényaloé (Sekob tanyája)

Sekob tanyájától északra, egy barlangban találod Sagittát, a boszorkányt. Beszélj vele, és kérd meg, hogy tanítson meg a gyógyfüvek művészetére. Csak úgy egyezik bele, ha hozol neki egy Napfényaloét, egy ritka növényt, ami csak a fekete trollok ürülékén nő. Fekete troll egyetlen helyen van a térképen: északnyugaton. Menj ki a barlangból, fordulj jobbra, és kövesd a sziklafalat. Egy úthoz érsz így, indulj el rajta jobbra. Az út egyetlen helyen ágazik el: egy tónál, itt menj balra, majd amikor megtalálod Grimbaldot, állj meg. Grimbald mögött van egy csapat ragadozó, ezek mellett kell elfutnod, az út, amin állnak, egyenesen a fekete trollhoz vezet. A növény a troll barlangjának bejáratában van, a szörny nem fog észrevenni, ha felveszed. Menj vissza Sagittához, add oda neki a növényt, és mostantól tanulhatsz nála alkímiát.

Küldetés: A tomboló teremtmény (Khorinisi hágó)

A hágó felé vezető úton találkozol Gaan-nal, a vadásszal. Ha megkérdezed, hogy megy a vadászat, elpanaszolja, hogy egy veszélyes szörny költözött a területére, amit nem tud megölni. A szörny egy Sárkányrabló, sajnos ezen a szinten te sem fogod tudni megölni. Mielőtt a fejezet végén átmész a kolóniára, próbálkozz meg vele, akkor már valószínűleg elboldogulsz vele. Ha meghalt, keresd meg Gaant a jutalmadért. A szörnyet a sziget legdélebbi részén találod, a hágótól keletre.

Küldetés: A személyleírás és a banditák (Xardas tornya)

A fejezet legelején kaphatod ezt a küldetést, ha az első banditánál nem hagyod magad becsalni a barlangba. Ha végig a középső válaszokat választod, végül pedig az igazat mondod neki (a Bányavölgyből jöttél), akkor 10 aranyért megtudhatod tőle, hogy ki az, aki a fejedet akarja. Kérd el tőle a képet is, majd amikor arra jársz, menj be a banditák táborába, Onar tanyájától délre. Az őrszemnek a hídnál mondd azt, hogy Dexterrel akarsz beszélni, és akkor beenged. Menj rögtön a toronyba, és a földszinten meg is találod Dextert. Beszélj vele, és tesz néhány utalást holmi fekete csuhás varázslókra, de ez minden, amit ebből a küldetésből ki lehet hozni.
Tanulással elvégezhető küldetések:

Küldetés: Bosper íja (Khorinis)

Szükséges tanulás: Zárnyitás

Beszélj Regis-szel, ő Bosper boltjával szemben ül egy padon. Kérdezd meg tőle, hogy történt-e valami érdekes mostanában, mire elmondja, hogy Bospert valaki meglopta, és elvitte egy íját. Menj be Bosperhez, és kérdezz rá az esetre, ezzel meg is kapod a küldetést. Ezt a küldetést csak akkor tudod megcsinálni, ha már van bejutásod a csatornarendszerbe, úgyhogy menj is rögtön oda. Az első elágazásnál fordulj balra, és hamarosan találsz egy átjárót a jobb oldali falban. Egy terembe jutsz rajta, itt van az íj egy ládában, de a láda kinyitásához zárnyitásra lesz szükséged.

Küldetés: Constantino gyűrűje (Khorinis, tolvajcéh)

Szükséges tanulás: Zárnyitás

Cassia első küldetése, hogy szerezd meg Constantino gyűrűjét. Szerezz egy 'Altatás' tekercset, és menj Constantino-hoz. Altasd el, nyisd ki a ládáját, és vedd ki a gyűrűt, majd menj vissza Cassiához a jutalmadért. Egy másik lehetőség, hogy megtanulsz lopakodni. Így éjjel belopózhatsz Constantino házába, és kiveheted a ládájából a gyűrűt.

Küldetés: Rod kardja (Onar tanyája)

Szükséges tanulás: Erő (30-ig)

Beszélj Roddal, és mondd neki, hogy csatlakozni akarsz a zsoldosokhoz. Ezután mondd neki, hogy erős vagy, majd hogy elég erős vagy, végül hogy márpedig elbírod a kardját. Amikor ezt meghallja, nevetve fogadni akar 30 aranyban, hogy nem vagy elég erős. Egyezz bele, erre odaadja a kardját. Ha van 30-as Erőd, akkor menni fog, ha nincs, akkor nem. A küldetés csak akkor kerül a teljesített listára, ha meg tudod emelni a kardot. Viszont ezután megteheted, hogy NEM adod vissza a kardját, és bár ekkor ugyan neked ront, fegyver nélkül nincs esélye.

Küldetés: A Vérkelyhek (Khorinis, tolvajcéh)

Szükséges tanulás: Zsebmetszés, Zárnyitás, Lopakodás, Ügyesség (30-ig)

Cassia második küldetése, hogy szedd össze a hat Vérkelyhet, ami különböző emberek tulajdonában van a városban. Keresd meg Valentinot (nappal Vatrast hallgatja), és lopd el a kulcsát. Pihenj éjfélig, és irány a Felsőváros (ha ide még nincs bejutásod, akkor ezt a küldetést nem tudod még megoldani). Jobbra az első házba osonj be, menj fel az emeletre, és a ládában megtalálod az első kelyhet. A második ház Valentinoé, az emeleten a lámpa nyitja a titkos ajtót a földszinten. A ládát a lopott kulccsal tudod kinyitni, benne van a második kehely. Menj a bíró házába (megismered arról, hogy egy bírósági őrszem áll előtte. Az emeleten a bírótól lopd el a kulcsát, majd a kandalló mellett a falra függesztett pajzsban nyomd meg a titkos kapcsolót. A földszinten kinyílt egy titkos ajtó, mögötte a ládában ott a harmadik kehely. Salandril, az alkimista háza mellett a másik házba menj be (ezt inkább nappal, mert éjjel őr áll előtte). A kandallópárkányon megtalálod a láda kulcsát, a ládában pedig a negyedik kelyhet. Ugyanitt a következő házban az emeleten találsz egy váltót, miszerint az ötödik kehely Lehmarhoz került. Ő a kikötőben lakik (rögtön az első ház a kikötőbe vezető út bal oldalán), és a ládájában ott a kehely. Az utolsó kelyhet csak akkor tudod megszerezni, ha már be tudsz menni a tanácsházára: az emeleten, az egyik kandallópárkányon találod. Amint megvan a hat, vidd vissza őket Cassiának.

Táborválasztás

A fenti küldetések elvégzésével nincs más hátra, mint eldönteni, melyik táborhoz akarsz csatlakozni. A Zsoldosok leginkább közelharcban jeleskednek, nekik lesznek a legjobb közelharci fegyvereik. A Milícia a páncélok terén a legerősebb, illetve később néhány varázslat elsajátítására is lehetőségük van. A Tanoncok legfőbb fegyvere a mágia, leginkább sebző és idéző varázslatok képében. Azoknak, akik újrajátszó mentést akarnak csinálni, itt az alkalom, de előtte mindenképpen illik bejárni a térképet. Ha valaki a tanulós küldetések kivételével mindent megcsinál, és legjobb tudása szerint bejárja a térképet, akkor eddigre 9.-12. szint közötti karaktere lesz, rengeteg TP-vel.

Ha harcossal vagy, válaszd a Zsoldosokat, íjászoknak a Milícia a legjobb, míg varázslójelölteknek a Kolostor.

Küldetés: Felvétel a Milíciához (Khorinis)

Beszélj Lord Andréval. Kétféleképpen csatlakozhatsz a Milíciához, de mivel az egyikhez a tolvajcéhet kell lebuktatnod (ami többet árt, mint használ, főleg mivel valószínűleg íjász akarsz lenni, ha a Milíciát választottad), ezért én itt csak a másik megoldással foglalkozom, ami egyébként könnyebb is. Csináld meg a 'Tanítvány Khorinisban' küldetést, és beszélj újra Andréval. Mondd neki, hogy kész vagy csatlakozni, és máris megoldottad a feladatot.

Küldetés: Felvétel a Zsoldosokhoz (Onar tanyája)

Beszélj Lee-vel, majd kezdd el megoldani a 'Zsoldosok tisztelete' küldetést. Mielőtt azonban visszamennél Torlofhoz megkérdezni, hogy áll a szénád, mindenképpen állítsd Cordot is a magad oldalára. Ha beszéltél Torloffal, menj be Lee-hez, majd beszélj Onarral, és fogadd el a napi 50 aranyat. Beszélj újra Lee-vel, és már csatlakoztál is.

Küldetés: Bejutás a kolostorba (Kolostor)

Az első dolog, amire itt szükséged van, az 1000 arany. Ezt a térkép felderítésével és a küldetések megoldásával viszonylag hamar össze lehet szedni. A másik, ami a bejutáshoz kell, az egy birka. Menj Onar tanyájához, és a pajta mögött (valahol Cord közelében), az erdőben találod Pepét, a birkapásztort. Vegyél tőle egy birkát (további 100 arany), és irány a kolostor. Ne siess nagyon, mert a birka lassabb nálad. A Kolostor előtt találod Pedro-t, beszélj vele, és mondd meg neki, hogy szeretnél bemenni a kolostorba. Ha minden rendben, akkor ad egy kulcsot, menj be a kolostorba, és beszélj Parlannal.

Táborválasztás után felvehető küldetések

Küldetés: Ragadozókarmok (Khorinis, Felsőváros)

Beszélj Luteroval, és kérdezd meg, hogy szüksége van-e valamire. Egy különleges ragadozókaromra van szüksége, amit a Bányavölgyben találsz. Csináld meg a második fejezetben a 'Ragadozóvadászat' küldetést, és szedd ki a falkavezér karmait, az meg fog felelni Luteronak. Ha visszaviszed neki, egy gyűrűt kapsz cserébe (+5 védelem minden ellen). A falkavezér karmait akkor is meg tudod szerezni, ha nem értesz a karmok kinyeréséhez!

Küldetés: A fekete prém (Onar tanyája)

Amint meglát, Raoul elkezd neked magyarázni. Hallgasd végig, kérdezd meg mi baja, mire azt mondja, hogy ölj meg egy Fekete Trollt. Mondd, hogy nem probléma, erre azt mondja, hogy bizonyítékul hozd el a bőrét. Ha nem értesz a bőrök lenyúzásához, akkor a küldetés elvállalása után Raoul is meg tud tanítani. A Fekete Trollt a térkép is jelöli, fenn északon (itt volt a Napfényaloé is). Ha megölted (lásd a trollok leírását egy hatékony taktikáért, akár a játék legelején megölheted a fekete trollt), és értesz a bőrök lenyúzásához, akkor hozzájutsz egy fekete troll prémhez, ezt kell odaadnod Raoulnak (Bosper úgysem veszi meg).

Csapatfüggő küldetések

Küldetés: Hol van Peck? (Khorinis - Milícia)

Mikor Andrétól megkapod a páncélodat, kérdezz rá, hogy fegyvert is kapsz-e. Erre elküld, hogy kerítsd elő Pecket, és akkor megkapod a fegyveredet is. Pecket a kikötőben, a Piroslámpás házban találod, beszélj vele. Menj vissza Andréhoz, és jelentsd neki, hogy Peck a helyén van, de ne áruld el neki, hogy hol akadtál rá.

Küldetés: Egy csomag tele kenderrel (Khorinis - Milícia)

André következő feladata, hogy találd meg azt a csomag kendert, amit a Zsoldosok nemrég a városba juttattak. Mivel valószínűleg megcsináltad az 'Egy csomag kender' küldetést, ezt a csomagot már nem fogod tudni Andrénak odaadni, mondd meg neki rögtön, hogy bedobtad a kikötőbe. Ha netán nem csináltad meg az említett küldetést, akkor most nézd meg a leírását, abban megtalálod, hogy hol a csomag.

Küldetés: A kender-árus (Khorinis - Milícia)

A csomagot ugyan megtaláltad, de André elküld, hogy kerítsd elő azt is, aki árulja. Beszélj Mortissal, aki elmondja, hogy Milíciavértben semmire nem fogsz menni a kikötőben. Vedd le a páncélodat, és keresd meg Meldort. Kérdezd meg tőle, hogy hol lehet itt kendert venni. Menj a Piroslámpás házba, és beszélj Bromorral, mondd neki, hogy szórakozni akarsz (50 arany). Ezután menj Nadjához, és menj fel vele a szobába. Még mielőtt elkezdesz vele hkm... szórakozni, kérdezd meg tőle, hogy hol vehetsz kendert. Ez újabb 50 aranyadba kerül, és ha kiszórakoztad magad, akkor menj is le a bejárat elé, és beszélj Borkával. Bármit mondasz is, Nadját ne áruld be, és máris nyélbe ütheted az üzletet (további 50 arany). Ezután már csak vissza kell menned Andréhoz jelenteni.

Küldetés: Probléma Lobart tanyáján (Khorinis - Milícia)

André következő küldetése, hogy menj, és oldd meg a problémát Lobart tanyáján. Menj Lobarthoz, aki szeretné, ha kiirtanád a földrablókat a tanyáján. Tedd ezt, és beszélj Lobarttal, majd menj vissza Andréhoz.

Küldetés: A szövetségajánlat (Onar tanyája - Zsoldos)

Lee első feladatát rögtön megkapod, amint csatlakozol a zsoldosokhoz. Egy levelet kell eljuttatnod Lord Hagennek, a Lovagok vezérének. Menj Khorinisba, azon belül is a Felsővárosban a Tanácsházára. Az őröknek mondd az igazat, és máris bejutsz Lord Andréhoz. Beszélj vele, majd a Második Fejezetbe átlépve menj vissza Lee-hez, és jelentsd neki, hogy Hagen nem fogadta el az ajánlatot.

Küldetés: Munka a közösségért (Kolostor - Tanonc)

Amint bejutsz a kolostorba, és beszélsz Parlannal, megkapod ezt a küldetést. Menj először Opoloshoz (rögtön a bejárattól balra, bárányok veszik körül), és add le neki a birkádat. A bejárat másik oldalán, az első épületben megtalálod Goraxot, neki kell az aranyakat leadni. Ha ezzel megvagy, menj vissza Parlanhoz, és kérdezd a közösségi munkáról. Elmondja, hogy a mágusoktól fogsz feladatokat kapni, és amikor már eleget dolgoztál, akkor bemehetsz majd a könyvtárba. Teljesítsd a következő küldetéseket:

- A tanoncok szobái
- Kolbászosztás
- A borszállítmány
- Hét növény
- Az eltűnt recept
- Egy ima a lovagokért
- Isgaroth problémája

Ha ezekkel megvagy, akkor beszélj újra Parlannal, és kérdezd meg, hogy bemehetsz-e a könyvtárba.

Küldetés: Opolos és a könyvtár (Kolostor - Tanonc)

Kérdezd meg Opolost, hogy mióta van a kolostorban. Elmondja, hogy három éve, de mivel a birkákra kell vigyáznia, a könyvtárnak még a közelébe sem engedték, így nem tudja a könyveket tanulmányozni. A küldetés befejezése csak a 'Tűz Próbája' küldetés megoldása után lehetséges, a megoldást lásd ott.

Küldetés: Opolos és a recept (Kolostor - Tanonc)

Kérdezd meg Opolostól, hogy mit tud tanítani, és elmondja, hogy szeretne vetni egy pillantást Neoras manaitalainak receptjére. 'Az eltűnt recept' küldetés megoldása közben a kezedbe kerül ez a recept, de mielőtt visszaadod Neorasnak, mutasd meg Opolosnak is, és máris kész a küldetés.

Küldetés: Harcedzés Babonak (Kolostor - Tanonc)

Beszélgess el Babo-val, és elmondja, hogy tud tanítani fegyverekkel harcolni, de csak akkor, ha előbb ráveszed valahogy Sergio-t, a Kolostorban tartózkodó lovagok, hogy Babo néhány órát vehessen tőle. Beszélj Segioval, és kérd meg, hogy tanítsa Babo-t, majd menj vissza Babo-hoz, és add át neki a lovag üzenetét.

Küldetés: Babo és a növénykert (Kolostor - Tanonc)

Beszélj Opolossal, és ha mindenről kifaggatod, megtudod, hogy Babo és Agon nem nagyon szívlelik egymást. Kérdezd meg Babo-t a dologról, és elmondja, hogy a dolog oka, hogy jobban ért a növényekhez, mint Agon, ezért Agon haragszik rá. Mivel már otthon is foglalkozott növényekkel, szeretne itt is a kertben dolgozni. A küldetés befejezése csak a 'Tűz Próbája' küldetés megoldása után lehetséges, a megoldást lásd ott.

Küldetés: A tanoncok szobái (Kolostor - Tanonc)

Parlan azt a feladatot adja, hogy takarítsd ki a négy szobát, ahol a Tanoncok laknak. Találsz egy seprűt az udvar egyik sarkában, menj be az egyik szobába, és használd. Főhősünk megjegyzi, hogy ez így egy örökkévalóságig tartana, úgyhogy nem is kezd el dolgozni. Keresd meg Babo-t, és mondd el neki, hogy milyen feladatot kaptál. Ő hajlandó segíteni, ha viszel neki egy 'Szélököl' tekercset. Csináld meg a 'Hét növény' küldetést, és Neoras ad jutalmul egy ilyen tekercset. Ezt add oda Babo-nak, és ő megcsinálja az egyik szobát. A templom előtt álló Tanonc 50 aranyért segít megcsinálni egy másikat, kérd a segítségét. A templomban egy másik tanonc ingyen segít, ha megkéred. A pincében van egy tanonc, aki folyton takarít, ő lesz a negyedik segítőd, de ő csak akkor segít, ha már a többieket is rávetted. Ha mind a négyen söpörnek, menj vissza Parlanhoz, és beszélj vele a takarításról.

Küldetés: Kolbászosztás (Kolostor - Tanonc)

Gorax azt a feladatot adja, hogy menj le az éléskamrába (ad egy kulcsot hozzá), és az ott talált juhszalámit oszd szét a Tanoncok között. Tedd pontosan ezt, az éléskamrát a pincében találod, és a szalámis láda rögtön jobbra van. Járd végig a kolostort, és minden tanoncnak adj egy szalámit (Babo-nak add oda a sajátodat, ad érte egy tűznyíl tekercset). Pedro-t hagyd utoljára, és mondd neki, hogy adsz neki még egyet, így elmondja, hogy a híd túloldalán találsz három tüzes csalánt. Ezeket szedd össze, menj vissza Goraxhoz, és jelentsd neki, hogy kiosztottad a szalámikat.

Küldetés: A borszállítmány (Kolostor - Tanonc)

Gorax második feladata, hogy vigyél el egy adag (12 üveg) bort Orlannak, a Taverna fogadósának, de ne hagyd őket ott, ha nem fizeti ki (240 arany). Menj Orlanhoz a fogadóba, és mondd meg, hogy a bort hoztad. Először 100 aranyat ajánl, de mondd, hogy ne nézzen hülyének, és erre felajánl 100 aranyat és négy varázstekercset. Ezt sem érdemes elfogadni, kérd el tőle a pénzt, és menj vissza Goraxhoz.

Küldetés: Hét növény (Kolostor - Tanonc)

Neoras egyik feladata, hogy hozz neki 7 tűzcsalánt. Valószínűleg már most van annyid, ha nincs, akkor járkálj egy kicsit a térképen, vagy beszélj Khorinisban az alkimistákkal, és vegyél tőlük. Add oda Neorasnak a tűzcsalánokat, és kapsz jutalmul egy 'Szélököl' tekercset.

Küldetés: Az eltűnt recept (Kolostor - Tanonc)

Neoras másik feladata, hogy keresd meg az elvesztett receptjét. Ha még nem tetted meg, csináld meg a 'Kolbászosztás' küldetést, és az éléskamrában megtalálod a receptet. Ezt add oda Neorasnak, de még mielőtt ezt megteszed, csináld meg az 'Opolos és a recept' küldetést.

Küldetés: Egy ima a lovagokért (Kolostor - Tanonc)

Beszélj Mardukkal, és ugyan ő nem ad feladatot, azt mondja, imádkozhatnál a lovagokért, akik a bányavölgybe mentek. Menj be a szentélybe, és mondj egy imát az oltárnál a lovagokért. Sergio ennek hallatán rögtön felajánlja a segítségét, válaszd a harcoktatást (+2% kétkezes harc TP elköltése nélkül). Menj vissza Mardukhoz, és mondd meg neki, hogy imádkoztál a lovagokért.

Küldetés: Isgaroth problémája (Kolostor - Tanonc)

Beszélj Sergio-val, a lovaggal, a szentélyben, és mondd neki, hogy a könyvtárba szeretnél bejutni. Ha ezt nem tudod mondani valamiért, akkor csináld meg előtte az 'Egy ima a lovagokért' küldetést. Sergio elmondja, hogy Isgaroth-nak segítségre van szüksége, és ő ment volna segíteni, de mehetsz te is, és akkor hamarabb bejuthatsz a könyvtárba. Menj Isgaroth-hoz, és mondd, hogy Sergio küldött. Elmondja, hogy problémája van egy fekete farkassal, aki itt ütött tanyát a szentélye közelében. Indulj el a Taverna felé vezető úton, öld meg a fekete farkast, majd jelentsd ezt Isgaroth-nak.

Küldetés: Egy látogatás a városba (Kolostor - Tanonc)

Szintén a könyvtárban beszélj Karrassal, és kérdezd meg, van-e valami munkája számodra. Elküld a városba, hogy vegyél Ignaztól három tekercset. Kapsz 150 aranyat, bár a három tekercs 300-ba kerül. Ha megvetted őket (Ignaz csak 'Felejtés' tekercseket árul), vidd vissza Karrasnak, és kapsz jutalmul néhány tekercset.

Küldetés: A Tűz Próbája (Kolostor - Tanonc)

Amint bejutsz a könyvtárba, a jobb hátsó sarokban találsz egy könyvállványt, olvasd el rajta a könyvet. A könyv a Tűz Próbájáról szól, elolvasásával megkapod a küldetést. Beszélj Parlannal, aki azt mondja, hogy ha tényleg le akarod tenni a próbát, akkor Pyrokarral kell beszélned. Rajta, menj be a templomba, és beszélj a varázslók vezetőjével (Ha nem tudsz vele a Tűz Próbájáról beszélni, akkor előbb kérdezz meg minden mást, utána már ott lesz az opció). A tanács mindhárom tagja egy-egy küldetést ad, beszélj mindhármukkal, majd csináld meg az alábbi küldetéseket:

- A hívő ösvénye
- A tűz rúnája
- Az élő szikla

Ha megvannak a küldetések, beszélj Pyrokarral, hogy csatlakozhass a Tűzmágusokhoz. Miután csatlakoztál, lehet egy kívánságod, amit a mágusok teljesítenek: ezzel megoldhatod az alábbi három küldetés egyikét (de csak az egyiket):

- Opolos és a könyvtár
- Babo és a növénykert
- Dyrian vétke

Küldetés: A hívő ösvénye (Kolostor - Tanonc)

Ez Pyrokar küldetése. Meg kell találnod egy titkos barlangot, és onnan megszerezni valamit. Indulj el a Taverna felé vezető úton (ez az egyetlen út kifelé a Kolostorból). Az első elágazásnál menj balra (a tábla szerint 'A Nagygazda' felé). A fogadó előtt menj el, és a következő elágazásnál megint balra fordulj (szintén 'A Nagygazda' felé). Szinte azonnal egy újabb elágazáshoz érsz, itt a bal oldali út nincs kitáblázva, erre kell menned. Ez az út elég hosszan nem ágazik el. Először összefutsz Ignarazzal, majd egy erdőn keresztül egy folyópartra vezet az út. Ahol az út elkanyarodik a folyótól, légy résen. A dombon felmászva az első kanyarnál megtalálod a mágikus gólemet, akit 'Az élő szikla' küldetésben kell megölnöd (az út jobb oldalán, két sziklafal és egy csoport fa között van). Ezután az út egy hídon vezet át, a túloldalon pedig Ulffal találkozol. Ulf mögött lesz egy leágazás jobbra, a piramishoz, ezt hagyd figyelmen kívül, menj tovább egyenesen az úton (Ulf egyébként elkezd követni). Egy újabb domb, majd egy újabb erdő után az út egy tópatron 'végre' elágazik. Fordulj jobbra, és kövesd a tópartot (ha van TP-d, és még nem tetted meg, akkor megtanulhatod Grimbaldtól az ollók kinyerését, ehhez nézz el ennél az elágazásnál egy kicsit balra is). Az út nemsokára végetér, de itt lesz egy boltív a sziklában pontosan előtted. Menj át alatta, és fordulj jobbra. Egy Innos szobor mellett elhaladva egy kis, dús növényzetű völgybe jutsz, ennek a túlsó falán van a titkos barlang. A barlang száját igen jól elrejtik a futónövények, keresd meg, hogy hol tudsz átmenni rajtuk. A barlangban az első elágazásnál menj jobbra, és egy nagyobb terembe jutsz. Itt találod Agont, de sajnos mindegy, mit mondasz neki, mindenképpen megtámad. Öld meg, és vedd fel a ládából a rúnakövet. A visszaúton Ulf megtámad, és mivel nem tudod lebeszélni a dologról, kénytelen vagy megölni. Jelentsd Pyrokarnak, hogy megtaláltad a rúnakövet.

Küldetés: A tűz rúnája (Kolostor - Tanonc)

Ulthar azt az 'egyszerű' feladatot adja, hogy készíts egy 'Tűznyíl' rúnát. Beszélj Hyglassal a könyvtárban, és ő beleegyezik, hogy segít megcsinálni a rúnát, ha összeszeded a komponenseit. A rúnakövet 'A hívő ösvénye' küldetésben szerezheted meg, ként nagyon sok helyen találsz, ha nincs más, akkor Khorinisban több helyen is vehetsz. Szükséged van még egy 'Tűznyíl' tekercsre, ezt szinte mindegyik tekercsekkel foglalkozó boltostól vehetsz (Isgaroth, Gorax), de a 'Kolbászosztás' küldetésben Babo is ad egyet, illetve a térképet bejárva elég sokat találhatsz. Ha a komponensek megvannak, menj vissza Hyglashoz, és kérd, hogy tanítsa meg neked a rúna elkészítését. Vigyázz, ez 5 TP-be kerül, tehát csak akkor fogod tudni teljesíteni a Tűz Próbáját, ha van Tanulás Pontod. Ha megtanultad, akkor a rúnát a könyvtárban, a Rúnaasztalnál tudod elkészíteni. Menj Ultharhoz, és mondd meg neki, hogy sikerrel jártál.

Küldetés: Az élő szikla (Kolostor - Tanonc)

Serpentes próbája az, hogy találd meg, és győzd le az 'Élő Sziklát'. Szerezz egy 'Alvás' tekercset. Ezt megveheted, vagy kereshetsz is egyet, de a legegyszerűbb, ha beszélsz Dyriannal, és elfogadod az ajánlatát. Menj le a pincébe, és altasd el Garwigot, majd vedd el a 'Szent Kalapács'-ot az oltárról. A gólemet csak ezzel fogod tudni megölni. Nézd meg 'A hívő ösvénye' küldetést, ott részletesen megtalálod, hogy hol van a mágikus gólem. Ha már jártál arra, akkor a hídról leugorva felúszhatsz a folyón, így hamarabb odaérsz. Vigyázz, a gólem jó eséllyel egyetlen ütéssel megöl, viszont a szent kalapáccsal neked is csak egyet kell ütnöd, és máris teljesítetted a feladatot. Menj vissza Serpenteshez, és mondd meg neki, hogy megölted a gólemet.

Küldetés: Dyrian vétke (Kolostor - Tanonc)

Ha elkezdted a Tűz Próbáját, akkor legközelebb, amikor találkozol vele, Dyrian felajánl egy 'Alvás' tekercset. A feltétele az, hogy ha sikerül letenned a Próbát, akkor segíts neki a kolostorban maradni. A küldetés befejezése csak a 'Tűz Próbája' küldetés megoldása után lehetséges, a megoldást lásd ott.

Tippek az Első Fejezethez

- Az Erő Gyűrűje (+5 Erő): indulj el a keleti kapun a városból kifelé, és válaszd a jobboldali utat, ami a tavernához visz. Az út egy erdőn visz keresztül, majd egy éles kanyar után (itt van egy 'Királyszár' is a fatönk mögött) egy emelkedőre vezet fel. Valahol az emelkedő közepénél van egy útjelző tábla az út mellett, itt találsz egy lépcsőt a bal oldalon a sziklafalba vágva. Menj fel a lépcsőn, és rögtön, ahogy felértél, fordulj balra. Kövesd végig a sziklafal peremét az út felett, amin ide jöttél, csak ezúttal visszafelé. Nemsokára a perem kivezet egy vékony párkányra, és a jobb oldaladon sziklafal, a balon pedig az út lesz alattad a szakadékban. Ennek a párkánynak a végén, egy hulla mellett találod a gyűrűt.

- A Vasgúnya Gyűrűje (+5 Védelem Fegyverek ellen): ugyanott találod, ahol az Erő Gyűrűjét.

- Az Asztrális Erő Gyűrűje (+10 Mana): indulj el a városból kifelé a keleti kapun, és fordulj balra az úton, a világítótorony felé. Az út egy szerpentinen kapaszkodik fel, és a domb tetejénél egy másik út keresztezi. Itt egyenesen csak mélyebbre jutsz az erdőben, balra pedig a világítótornyot láthatod. Indulj inkább jobbra, és kövesd végig ezt az utat egészen a hegy tetejéhez, ahol egy hulla mellett találod meg a gyűrűt. Itt van egyébként két 'Élőhalott megsemmisítése' tekercs is.

- Néhány láda: a kikötőben ugorj bele a vízbe, és kezdj el úszni a part mentén jobbra. Hamarosan találsz egy helyet, ahol ki tudsz menni a partra, és egy elhagyatott halásztáborban találsz némi felszerelést és pénzt. Vigyázz, mert itt Varánok vannak, ha őket még nem tudod megölni, akkor ezt hagyd későbbre. Innen a parton tovább tudsz menni egy hajóroncshoz, ahol szintén némi cuccal leszel gazdagabb. Mentsd el a játékot, és ugorj be a vízbe. Ússz tovább a part mentén, amíg nem történik valami (sokat kell úsznod, de megéri, rögtön tudni fogod, miről van szó). Amint visszakapod a menüt, töltsd vissza a mentett állást, és mehetsz vissza a városba;-)

- Orkmészárló (Egykezes fegyver, Erő 65, Sebzés 65): Az első fejezet legjobb fegyvere, sajnos csak harcosoknak. A térkép jobb felső sarkánál van egy piramis, oda kell eljutnod. Ha már annál a völgynél vagy, ahol a romok vannak, akkor indulj balra, fel az első, kisebb építményre. Itt van egy belső terem némi cuccal, de ezek nem olyan jelentősek. Mindenesetre, ha már itt vagy, vedd fel őket. Ha itt a bejáratnál elnézel balra, már látod is a piramist. Ha innen egyenesen elindulsz arra, akkor semmi bajod nem eshet. A troll ugyan körülhatárolt területen mozog, így nem nagyon tudna ártani neked, de van mögötte néhány Ragadozó, ezek a táborválasztás nélkül elég komoly ellenfelek. A piramis tetején, a kis szobában, egy ládában találod a kardot.

- Kínzófejsze (Egykezes fegyver, Erő 65, Sebzés 65): a Fekete Troll barlangjában (fent északon, a térkép is jelöli egy nagy szörnyként) találod ezt a fegyvert, ugyanolyan jó, mint az Orkmészárló, viszont ehhez még zárnyitásra sincs szükséged. Egyszerűen fuss be a Fekete Troll mellett, a barlang végében kapd fel a fegyvert, és már futhatsz is kifelé. Egyszerűbb azonban, bár kissé időigényesebb, ha a trolloknál ismertetett taktikával megölöd a Fekete Trollt. Ezt már akár első szinten is meg tudod tenni, de mivel akkor még úgysem tudnád használni ezt a fegyvert, célszerűbb később jönni ide, már csak az út mentén lévő ellenfelek miatt is. Viszont amint megvan a követelménye, mindenképpen érdemes eljönni érte. Csak arra vigyázz, hogy ha meg akarod tanulni a prémek kinyerését, akkor amíg ez nincs meg, addig ne öld meg a trollt, mert van egy küldetés ezzel kapcsolatban.

- A Kőgúnya Gyűrűje (+10 Védettség nyílvesszők ellen): szintén a Fekete Troll barlangjában találod ezt a gyűrűt, viszont valószínűleg sehol nem fogod használni.

- A Sebezhetetlenség Gyűrűje (+10 Védettség minden ellen): vitathatatlanul ez a játék legjobb gyűrűje, és már viszonylag hamar meg tudod szerezni. A piramisnál, ahol az Orkmészárlót találod, van egy barlang. Ha a piramis keleti oldalán mész le, akkor rögtön előtted lesz. Ide kell bemenned, de itt lesz egy Tárnarák Harcos, akit táborválasztás nélkül csak magas fegyveres képzettségekkel lehet könnyen megverni. Kövesd végig a barlang jobboldali falát, és néhány Tárnarák után megtalálod a termet, ahol egy ládában egy erszény pihen, ebben van a gyűrű. Vigyázz, amit felveszed az erszényt a ládából, megelevenednek a kőgólemek, akik mellett befelé eljöttél. Ezeket egyesével intézd el, mindig akkor üss, amikor melléd érnek, a találattól ugyanis elhátrálnak. Nem nehéz, de elég időigényes megverni őket, pláne, hogy 1-2 ütéssel megölnek.

- Számszeríj (Számszeríj, Ügyesség 40, Sebzés 55): a tavernától a piramis felé vezető úton, majdnem a piramisnál, van egy híd, ahol egy útonálló próbál meg tőled pénzt szerezni (hiú ábránd). A híd előtt fordulj le az útról balra, és itt, a fák között találod az első fejezetek legjobb lőfegyverét.

- Összetett íj (Íj, Ügyesség 45, sebzés 40): a Taverna mellett van három útelágazás. Ezek közül kettőn a 'Khorinisba', 'A Nagygazdához', és a 'Kolostorhoz' feliratok vannak, de a harmadikon nem. A harmadikon a három irány: 'A Tavernához', 'A Hágóhoz', és 'Khorinisba'. Ennél az elágazásnál indulj el a Khorinis felé mutató irányba. Az út hamarosan két hegy között visz el, és a sziklák túloldalán meglátsz egy hidat, előtte pedig egy tábortüzet. Ne menj át a sziklák között, hanem fordulj balra, és kövesd azt a sziklafalat az innenső oldalon. Egy bal kanyar után egy szurdokba jutsz, majd a jobboldalon meglátsz egy elhagyott, füstölgő tábort. Öld meg a varánokat, és jobbra, egy barlangban, egy ládában találod meg az Első Fejezet legjobb íját. Ennek akkor veheted nagy hasznát, ha még nem tudsz Számszeríjakat tanulni, de íjász akarsz lenni, mivel úgyis mindenképpen meg kell tanulnod az íjakat is 60%-ig.

- Szablya (Egykezes Fegyver, Ügyesség 50, Sebzés 50): Onar tanyájától délre találod Grom, a vadász táborát. Ha innen továbbmész délre, a völgybe, akkor találsz ott két trollt. Nézd meg a szörnyek leírásánál, hogy hogyan lehet könnyen megölni őket, és tedd pontosan ezt (akár első szinten is meg tudod csinálni, csak sokáig tart). A második trollnál van egy hulla, itt többek között találsz egy Szablyát, ami különösen akkor hasznos, ha Ügyességet fejlesztesz, és ez egyben a legjobb Ügyesség alapú közelharci fegyver ebben a fejezetben (sőt, később is csak egy van, ami ennél jobb).

- Bejutás a tolvajcéhbe (sokak kérésére külön is): Amikor Jorától megkapod a 'Kereskedők aranya' küldetést, akkor annak a végén két választásod van: feladod Rengarut, vagy sem. Szintén egy küldetés ('Bandita rajtaütés') végén találsz Akil tanyájánál a banditák barlangjában egy halat, amiben egy levelet rejtettek el. Ha ezt elviszed Halvornak, a halkereskedőnek a kikötőben, akkor szintén el kell döntened, hogy Halvort feladod-e. Kétféleképpen juthatsz be a tolvajcéhbe: vagy add fel Halvort és Rengarut is, vagy ne add fel egyiküket sem. Ha mindkét küldetést megcsináltad, és az egyiküket feladtad, a másikat viszont nem, akkor elképzelhető, hogy nem jutsz be a csatornarendszerbe, még dolgozom egy alternatív megoldáson. Mindkét esetben menj a kikötői kocsmába, és a kocsmáros közli, hogy egy fickó keresett, és Halvor halkereskedése mögött vár. Ha fizetsz neki 10 aranyat, akkor a nevét is megmondja: Attila. Menj, és keresd meg. Ha feladtad a két tolvajt, akkor Attila megtámad, öld meg, és vedd el tőle a csatorna kulcsát. Ha viszont nem adtad fel a tolvajokat, akkor Attila önként odaadja a kulcsot, már mehetsz is a tolvajcéhhez.

- Innos oltárok: Az Innos oltárok nagyon hasznos segítséget képesek nyújtani. Naponta egyszer, de a játék folyamán maximum 11-szer áldozhatsz ezeknél 100-100 aranyat, és ekkor Innos megáld. Ennek a hatása vagy +4 Életerő, vagy +1 Erő, véglegesen, és véletlenszerűen. Az egyetlen kivétel, ha varázsló vagy, ekkor minden 100 arany áldozattal +4 Manát fogsz kapni. Ha már megkaptad mind a 11 áldást, akkor is áldozhatsz naponta egyszer 100 aranyat, ebben az esetben vagy visszanyered minden Életerődet, minden Manádat, vagy mindkettőt. Ha egynél többször áldozol egy nap, akkor az első után semmi nem fog történni.

- Innos áldása: A városban, a piactéren találod nappal Daront, a tűzmágust. Ha áldozol nála Innosnak 200 aranyat, akkor kapsz némi áldást. Ezt megteheted összesen ötször, illetve próbáld meg hatodszor is, és kapsz még egy áldást. Az egyetlen dolog, amire figyelned kell, hogy amennyiben varázsló szeretnél lenni, akkor ezt még a csatlakozás előtt meg kell tenned, mert mágusként már nem áll rendelkezésre ez az opció a párbeszédben.

- Sötétgomba: Ha bármikor a játék során legalább 150 Életerőt sebződj, egyél meg egymás után 30 Sötétgombát, és kapsz +10 Maximális Manát. Ezt csak egyszer tudod megtenni, és a dolog csak akkor működik, ha mindegyik után ténylegesen gyógyulsz is.

- Alma: Ha bármikor a játék során legalább 75 Életerőt sebződsz, egyél meg egymás után 25 almát, és kapsz +1 Erőt. Ezt csak egyszer tudod megtenni, és a dolog csak akkor működik, ha mindegyik után ténylegesen gyógyulsz is.

- Thekla egytálétele: bár az információja nem írja, Thekla egytálétele +1 Erőt ad, amikor megeszed. Összesen három ilyen ételt kaphatsz: az elsőt akkor, ha az első három fejezetben megvered Bullco-t, a másodikat Thekla küldetéséért a Harmadik Fejezetben, a harmadikat pedig a sárkányok megölése után.

- Almadohány: ha értesz az alkímiához, képes vagy másféle anyagokkal keverni az almadohányt. Egy alkímia-asztalt használva keverhetsz gombadohányt (almadohány+sötétgomba), mézdohányt (almadohány+méz), illetve kenderdohányt (almadohány+mocsári kender). Keverj egy gombadohányt, vidd el Onar tanyájára, és próbáltasd ki Darral. Ezután csinálj egy kenderdohányt, ezt vidd el Khorinis felsővárosába, és a tanácsháza kertészének add oda. Végül csinálj egy mézdohányt, ezt Abuyinnak add oda a városban, a fogadó mellett. Ezután Abuyin bármikor megveszi tőled a mézdohányt, de mivel csak 10 aranyat ad érte, nem éri meg csinálni neki.

- Régi érmék: ha régi érméket találsz, menj Onar tanyájára. A ház földszintjén, a baloldali szobában találod nappal Wasilit, aki 1 aranyért megveszi tőled az érmék darabját (minden érme után kapsz +10 XP-t is).

- Innos szobor: amint találsz egy Innos szobrot (nem oltárt, hanem felvehető tárgyat), vidd el Eddának a kikötőben. Őt Halvor halboltja mögött találod, és ha odaadod neki a szobrot, akkor Carl nem kér pénzt azért, hogy Erőt fejleszthess nála.

- Onar és Maria aranytányérja: a város kaszárnyájában, az Andrétól jobbra lévő szobában van egy láda. Ebben találsz egy aranytányért, ezt vidd el Onar tanyájára, és add vissza Mariának. Ha Zsoldos vagy, akkor Onar ezért még a zsoldodat is megemeli.

- Bőrpáncél (Védettségek: 25 Fegyver, 20 Nyíl, 5 Tűz): ha tudsz lopakodni, akkor nem érdemes 250 aranyat fizetni a Tavernában a páncélért. Menj a városban Matteo háza mögé, és mássz fel a félig leomlott kőfalra. Ennek a ház közepe felé lévő végéről át tudsz ugrani a ház tetejére, ahonnan már leugorhatsz az őr mögé a kapunál. Itt lopakodással ki tudod nyitni az egyik ládát, és egy páncélt találsz benne.

- Coragon ezüstje: a 'Bosper íja' küldetésben találsz nyolc ezüstkelyhet ugyanabban a ládában, ahol az íjat találod. Ezek Coragon ezüstjei, ő az alsóvárosban a kocsma tulajdonosa. Add vissza őket neki, és kapsz tőle egyet a speciális söréből.

- Lehmar adósságkönyve: Lehmar a kikötő uzsorása. Pénzt ad kölcsön egy napra, 20% kamattal. Ha megtanultad a zsebmetszést, akkor ellophatod az adósságkönyvét, illetve ehhez úgy is hozzájuthatsz, hogy egyszerűen megvered Lehmart (ha ezt választod, akkor azért előtte kérj tőle pénzt is). Az adósságkönyvben három ember neve szerepel: Thorben, Coragon, és Hanna. Bármelyiküknek odaadhatod a könyvet, de természetesen csak az egyiküknek. Thorben nem ad érte semmit, Coragon ad egy korsóval a speciális söréből, de a legjobb választás Hanna: ő néhány aranyon és egy pár álkulcson kívül egy kulcsot is ad, ami a kincses sziget barlangjának egyik ládáját nyitja. A legjobb megoldás persze az, ha először Thorbennek adod oda a könyvet. Ezután visszaveheted tőle (100 arany), majd ugyanezt eljátszhatod Coragonnal is, végül pedig Hannától is megkapod érte a jutalmat.

- 'Kincses sziget': a kikötőtől nyugatra a térképen van egy sziget a tengerben. Ahogy az alsóvárosból lemész a kikötőbe, menj végig az úton egyenesen, és ha ugyanerre elkezdesz úszni, akkor pont a szigethez jutsz (300% látótávval már látható a partról is). Ennek a szigetnek a túloldalán van egy barlang, ami két teremből áll, a kettőt összekötő folyosóban pedig egy csapda várja a kincsvadászokat. Az első teremben használd a fáklyát a csapda hatástalanításához. Ez nem kötelező, bejuthatsz e nélkül is, ha nekifutsz és a csapda harmadánál elugrasz. Kifelé viszont ez nem működik, úgyhogy ha bent ragadtál, és elfelejtetted kikapcsolni a csapdát, akkor csak két lehetőséged van: ha már van valamilyen teleport rúnád, akkor azzal ki tudsz jutni, viszont ha nincs, akkor el kell használnod egy Gyorsaság Elixírt, vagy egy Ragadozófüvet (sprintelve így ki tudsz futni, mielőtt a csapda beindulna). A második teremben négy kincsekkel teli ládát találsz. Ebből hármat zárnyitással ki lehet nyitni, viszont a negyedikhez kulcs kell. Ezt a kulcsot kétféleképpen szerezheted meg: vagy megszerzed Lehmar adósságkönyvét, és ezt odaadod Hanna-nak a városi fogadóban; vagy pedig megölöd Cassia-t, a tolvajcéh vezérét, mivel nála is van egy ilyen kulcs. A barlang egyébként a khorinisi tolvajcéh zsákmányának rejtekhelye.
Második Fejezet

Győződj meg róla, hogy minden küldetést megcsináltál, amit tudtál, és az sem árt, ha a térképet is teljesen bejártad. Beállítottságtól függően valószínűleg lesz ugyan néhány szörny, akit nem fogsz tudni megverni (pl. a csontvázaknak legalább a fele), de minél többet megölsz, annál fejlettebb lesz a karaktered.

Beszélj a tanácsházán Lord Hagennel. Kérdezz meg tőle mindent, amit lehet, és máris kezdődik a második fejezet.

Ebben a fejezetben a fő küldetés a 'Bizonyíték', ezt a fejezet végén találod.

Mielőtt bármit csinálsz, menj vissza arra a helyre, amit az első fejezetben megjegyeztél (az első csapat banditánál, ahol a képedet is találtad). Öld meg a varánokat, és a fennsík magasabbik oldalán, a fák között találsz egy amulettet. Zsoldossal +15 Életerő amulettet, Milíciával +15 Ügyesség amulettet fogsz itt találni.

Vedd fel a küldetéseket, amiket ezen a térképen lehet, majd irány a hágó. Ha nagyon tápos vagy, akkor megpróbálhatsz a hágón átkelni úgy, hogy megölöd az orkokat. Ha mégsem sikerül (ez a valószínűbb:) ), akkor a hágó elején (az első és a második kanyar között, a fiatal farkasok után) lesz egy járat balra, ezen kikerülheted az orkokat.

Küldetés: Fernando üzlete (Khorinis, Felsőváros)

Amint meglát, Fernando megszólít, és megkér, hogy derítsd ki neki, hogy mi a helyzet az ércbányászattal a bányavölgyben. Ezt a küldetést csak akkor fogod tudni befejezni, amikor a fő küldetés megoldása után visszatérsz a bányavölgyből, akkor beszélj majd újra Fernandoval.

Küldetés: Egy szextáns (Khorinis, Tolvajcéh)

Ezt a küldetést Ramirez adja, egy szextánst kell szerezned valahonnan. Az egyetlen hely, ahol találhatsz egyet, az a negyedik fejezetben a kősárkány kincse (ha NAGYON tápos vagy, akkor megszerezhető a második fejezetben, esetleg próbálkozhatsz Gyorsaság Elixírrel is berohanni a kincshez).

Küldetés: Az üzenet (Khorinis)

Vatras megszólít, amint találkozik veled, és megkér, hogy juttasd el az üzenetét Isgaroth-nak. Menj el a tűzmágushoz (a Kolostorba vezető úton találod), és add át neki az üzenetet, majd menj vissza Vatrashoz a jutalmadért (válaszd a harmadikat, a Királyszárt).

Küldetés: A rossz hír (Bányavölgy)

Ahogy átmész a bányavölgybe, indulj el balra a barlangból az úton (előtte azért menj át a hídon, és szedd össze a teleport rúnát). A völgybe vezető út mellett áll Jergan. Kérd a segítségét, és elmondja, hogy hogyan juthatsz be a várba, cserébe el kell vinned a hírt Oricnak, hogy a testvére meghalt. A várba hátulról juthatsz be. Jergantól menj le a folyóhoz, és indulj el az innenső partján balra. Egy helyen a túlparton egy nagy csapat Dögevőt fogsz látni, itt kelj át a folyón, öld meg őket, majd indulj tovább balra az úton. Tartsd az ork ostromgyűrűt a jobb oldaladon, és indulj körbe a vár körül. Egy helyen egy hatalmas faltörő kos roncsai vannak a fal mellett, ezen kell felszaladnod, hogy bejuss a várba. A várban keresd meg Oricot, és mondd el neki a rossz hírt.

Küldetés: Hús (Bányavölgyi vár)

Beszélj Parlaffal, és kérdezd meg mi a helyzet. Elmondja, hogy Engar, aki a kajáért felelős, egyre kisebb adagokat ad ki az embereknek. Menj be az épületbe, és beszélj Engarral. Említsd meg neki amit hallottál, és ajánld fel a segítségedet. A feladat 24 hús (nyers hús, sült hús, sonka, stb.) összegyűjtése, jó eséllyel van is nálad ennyi. Ezt add oda neki, és már is kész a küldetés.

Küldetés: Arany Brutusnak (Bányavölgyi vár)

Az saroktoronyban találod Brutust, kérdezd meg tőle, hogy mit kell tenned, hogy tanítson. Egy társa, Den meglépett a pénzével, ezt kell visszaszerezned. Menj vissza Jerganhoz, és indulj el az úton tovább, a hegyekkel a jobb oldaladon. Amikor az út elkanyarodik a sziklafaltól, kövesd inkább a sziklafalat, és hamarosan rábukkansz Den holttestére. Vedd el mindenét, és az aranyakat vidd vissza Brutusnak. Ettől kezdve tanulhatsz nála Erőt.

Küldetés: Gorn kiszabadítása (Bányavölgyi vár)

A vár templomában találod Miltent, beszélj vele, és faggasd ki mindenről. Kiderül, hogy Gorn a vár tömlöcében van, és ki kellene szabadítani onnan. Menj Garondhoz, és mondd meg neki, hogy szeretnéd, ha szabadon engedné Gornt. Azt válaszolja, hogy megveheted a szabadságát 1000 aranyért. Fizesd ki, és menj Gerondhoz (Diego-tól kérhetsz 300 aranyat, amikor találkozol vele, illetve Milten is ad 250-et, ha beszélsz vele az árról). Mondd meg neki, hogy Garond küldött, és menj be a börtönbe. Nyisd ki az ajtókat, és beszélj Gornnal. Ha Zsoldos vagy, akkor Gorn ad neked egy 'Közepes Zsoldosvért'-et.

Küldetés: Bányászok és érc (Bányavölgyi vár)

Beszélj Garonddal, és ő azt mondja, hogy ad neked bizonyítékot a sárkányok jelenlétére, de előbb ki kell derítened, hogy állnak a bányászai. Kérdezz rá, hogy hol találod őket, erre ad egy térképet, amin bejelölte, hogy hol vannak a bányászok. Beszélj Parcivallal is, tőle is kérdezz meg mindent, mielőtt elindulsz. Kezdd az északi bányával. Menj oda, és beszélj Grimes-szal, hogy megtudd, a csapat vezetője elindult a kastély felé. Őt kell megkeresned. A térképen a várostól egy kicsivel nyugatra egy házat láthatsz, oda kell menned. Beszélj a lovaggal a ház mögötti barlangban, és mondd meg, hogy Lord Hagen küldött. A középső táborban a 'Ragadozóvadászat' küldetést kell teljesítened, amint megvan, kérdezd meg Fajeth-től, hogy mennyi ércet tudtak bányászni. A harmadik tábort sajnos tárnarákok kiirtották, az egyetlen túlélő, Diego, elmenekült a ládákkal. Diegot a középső tábortól északra, a mocsártól egy kicsit keletre találod egy barlangban (a csapat találkahelye az első részben). Beszélj vele, és ő elmondja, hogy mennyi ércet sikerült bányászni, és hogy hol rejtette el (ott van mögötte:) ). Mivel mindhárom táborról van már információd, menj vissza Garondhoz, és jelents neki, majd kérd el tőle a levelet, amit ígért (minden tábor után külön is visszamehetsz jelenteni, külön kapsz jutalmat értük).

Küldetés: Ragadozóvadászat (Bányavölgy, középső bányatábor)

Beszélj Fajeth-szal, és kérdezd meg, miben tudsz neki segíteni. Elmondja, hogy ragadozók vették körül a táborukat, és csak arra várnak, hogy lecsaphassanak. Azt akarja, hogy vadászd le az összeset. Beszélj Bilgottal, és vállald el, hogy segítesz neki, így elmondja, hogy a ragadozók falkavezérét is meg kell ölnöd a sikerhez. Ha beszélsz még Jergannal is, akkor ő itt meg tud tanítani a karmok kinyerésére. Járd körbe a tábor körüli környéket, és ölj meg minden ragadozót. A falkavezért északon, az ork őrtorony alatt találod. Ha mindet elintézted, menj vissza Fajeth-hez, és jelents neki.

Küldetés: Bilgot menekülése (Bányavölgy, középső bányatábor)

Bilgot csak akkor segít neked levadászni a ragadozókat, ha utána segítesz neki kijutni a bányavölgyből. Egyezz bele, és amint a 'Ragadozóvadászat' küldetést megoldottad, vidd ki Bilgotot a bányavölgy bejáratához. Amíg Bilgotot vezeted, ne nagyon csatázz, mert nincs sem jó páncélja, sem sok életereje (és persze nekimegy olyan ellenfeleknek is, akik ellen semmi esélye).

Küldetés: Tengron gyűrűje (Bányavölgy, középső bányatábor)

A táborban beszélj Tengronnal, és mondd el neki, hogy mi a helyzet a várban. Ad egy gyűrűt, amit el kell vinned Udarnak, akit rögtön a vár bejáratánál találsz. A gyűrűt megtarthatnád (+5 Életerő), de mivel mostanra már egészen biztosan jobb gyűrűid vannak, érdemesebb visszaadni.

Küldetés: Rákpáncél vért (Bányavölgy)

Indulj el a várból kifelé, le az ork ostromgépen, és egyenesen tovább egészen a folyóig. Ússz át a túlpartra, majd fordulj jobbra. Kövesd a folyót, ameddig tudod, el a tó mellett, és amikor elérsz egy hídhoz, ahol a folyó alázúdul egy szakadékba, menj tovább a folyásirányba (ne menj át a hídon). Ha itt jobbra nézel, a túloldalon egy emelkedőt látsz. Oda menj fel, és menj végig a domb jobboldali peremén. Így jutsz el Gestath táborába. Útközben a szörnyeket megölheted, de ha túl erősek még, akkor csak fuss el mellettük (egy Gyorsaság Elixír jól jöhet). Beszélj Gestath-szal, és tudd meg tőle, hogy honnan van a páncélja. Kérdezd Wolfról, majd menj vissza a hágón, és keresd meg Wolfot Onar tanyáján. Kérdezz rá nála a páncélra, és ő hajlandó neked csinálni egyet (ingyen), ha hozol neki 10 rákpáncélt. Ha netán nem tudod, hogyan kell ezt kinyerni a tárnarákokból, akkor Wolf mostantól meg tudja tanítani neked. Tárnarákokat találsz Onar tanyájától nem messze a banditák bányájában, a Napkörnél egy elhagyatott bányában, a piramisnál a barlangban, valamint a 'Bányászok és Érc' küldetés alatt Silvestro bányájában.

Küldetés: Bizonyíték (Khorinis, Tanácsháza)

Ez a fejezet fő küldetése, Lord Hagen elküld a Bányavölgybe, hogy szerezz bizonyítékot a sárkányok létezéséről. A bányavölgyi várban (bejutáshoz lásd a 'Rossz Hír' küldetést) beszélj Garonddal, aki akkor hajlandó segíteni neked, ha elvégzed a 'Bányászok és Érc' küldetést. Tedd ezt, így Garondtól kapsz egy levelet, amiben leírja Lord Hagennek az expedíciója helyzetét, és ebben benne van a bizonyíték is. Indulj el vele vissza Khorinisba, és a Harmadik Fejezet elkezdése után add le Lord Hagennek.

Csapatfüggő küldetések:

Küldetés: változó (Onar tanyája - Zsoldos)

Attól függően, hogy melyik feladatot teljesítetted Torlof próbájaként, most megkapod a másikat, cselekedj az ott leírtak szerint (amint Torlof meglát, előáll a feladattal). Ha ezt a küldetést megcsináltad, akkor vehetnél Lee-től egy jobb páncélt, de ne tedd. A bányavölgyben, amint megcsinálod a 'Gorn kiszabadítása' küldetést, Gorn ad egyet ingyen.

Tippek a Második Fejezethez

- A Mágia Gyűrűje (+10 Védettség Mágia ellen): amint elkezdődik a fejezet, menj vissza Xardashoz, és számolj be neki, kapsz rögtön egy gyűrűt tőle.

- Az első amulett (+15 Életerő, +15 Ügyesség, vagy +10 Életerő/+10 Mana): menj vissza ahhoz a barlanghoz, ahol először találkoztál banditákkal Xardas tornya, és Lobart farmja között. Ahogy kifelé jössz ebből a barlangból, a bal oldalon fel tudsz mászni a sziklafalra. Menj át a fák alatt, és menj fel balra a fennsíkra. Kövesd a baloldali sziklafalat (jobbról kerülj), és eljutsz egy rejtett helyre ahol két húspoloska van egy hulla körül. Szedd össze a cuccokat, és menj tovább a Varánok felé. Itt egy másik fennsík van, ahol viszonylag nagy szintkülönbség van a jobb és a bal oldal között. A felső oldalon (ahogy bemész, ez a bal oldal), a fák között találod az amulettet (Zsoldosnak az első, Milíciának a második, Varázslónak a harmadik fajtát).

- Teleport a bányavölgyi hágóhoz: rögtön ahogy beérsz a bányavölgybe, vagy, ha az orkokon keresztül mész, akkor az út mentén az első barlangnál van az út felett egy híd. Ide menj fel, és menj át a hídon. Itt van két földrabló, ezeket öld meg, és az egyik hordó tetején megtalálod a rúnát, amivel bármikor erre a helyre teleportálhatsz.

- Ügyesség Elixír: a bányavölgy bejáratától indulj el a vár felé, és ahol az út elkanyarodik a sziklafaltól a folyónál, ott kövesd a sziklafalat az út helyett. Menj el Den hullája mellett, és kövesd tovább a sziklafalat. Hamarosan eljutsz egy emelkedőhöz, aminek az egyik oldalán sziklák takarják el az emelkedő tetejét. Azok mögött a sziklák mögött van egy csapat Sárkányrabló, ők őrzik az Elixírt.

- Teleport a bányavölgyi várhoz: a várban, a templom emeletén, egy asztalon találod a rúnát, amivel bármikor ebbe a terembe teleportálhatsz.

- A Vérlegyek mérge: a bányavölgyben, a vár főépületének (ahol Garond, Parcival, és Oric vannak) emeletén van négy ajtó. Ebből kettő a bejárat felőli falon, ezek nincsenek bezárva, de a hátsó falon lévő kettőhöz kulcs kell. A két kulcs nélküli ajtó közül a baloldalin (a bejárat felől bal) menj be, itt egy asztalon találod az 'Első kulcs'-ot. A másik nyitható ajtót csak akkor nyisd ki, ha NEM vagy Zsoldos, egyébként még akkor is megtámadnak, ha lopakodsz. Ha nyitva van, akkor Zsoldosként is belopakodhatsz rajta. A 'Második kulcs'-ot a másik épületben találod, az Engar fölötti szobában, az emeleten. Neked most csak az első kulcsra lesz szükséged, ez nyitja a hátsó fal jobboldali (a bejárat felől) ajtaját. Ha Zsoldos vagy, akkor itt lehet, hogy megtámadnak, ebben az esetben teleportálj ki, majd vissza (lehet, hogy utána fizetned kell Garondnak 50 aranyat). Ha az ajtó nyitva, akkor rögtön vele szemben látsz egy asztalt, rajta pedig egy levelet. Ez az a jegyzet, amit elolvasva a vérlegyek fullánkja teljes gyógyulást okoz mérgezés helyett. Ha Milícia vagy Mágus vagy, akkor egyszerűen bemehetsz érte, Zsoldosként azonban vagy lopakodnod kell, vagy berohanni, felkapni, és kirohanni (ha megtámadnak, teleportálj el). Amint azt a jegyzet is írja, a szervezet egy idő után hozzászokik ehhez, és akkor már nem lesz hatása a fullánkoknak (kb. 50-60 fullánk után), ezért érdemes ezt a megoldást csak akkor használni, ha nagyon gyorsan kell nagyon sokat gyógyulnod.

- Az Ércbőr Gyűrűje (+10 Védettség Fegyverek ellen): Ugyanabban a szobában, ahol a vérlegyek fullánkjáról szóló jegyzetet találtad, van egy folyosó jobbra. Itt van egy terem, benne egy ládával. A ládában találod a gyűrűt, de amikor felveszed, a folyosón megjelenik egy Gyenge Csontváz. Ha elég erős vagy, akkor akár meg is ölheted, de ha ez nem megy, akkor egyszerűen teleportálj ki innen.

- Mesterkard (Egykezes fegyver, Ügyesség 65, Sebzés 65): a legjobb Ügyesség alapú közelharci fegyver, az íjászok barátja. Kezdj bele Garond bányászos küldetésébe, és a két déli bánya közötti úton van egy elágazás dél felé. A középső bányától akár láthatod is erre a démontornyot, ami teljesen megegyezik Xardas tornyával (ez volt Xardas tornya az első részben). Ide menj be, és először a földszintet, majd a legfelső szintet járd körbe, verd meg a goblin csontvázakat, és szedj össze mindent. A középső szinten van egy NAGYON erős ellenfél, egy démon. először csald ki a két goblin csontvázat a közelebbi teremből, öld meg őket, majd ments. Lépkedj be a terembe annyira az ajtó jobb oldalán, hogy a démon meginduljon feléd, majd gyorsan hátrálj ki a lépcsőhöz. A Démon elég jó eséllyel nem fog kiférni az ajtónyíláson, ha mégis, akkor tölts, és próbáld újra. Ha beragadt, akkor már csak elő kell venned az íjadat (mondtam már, hogy mindig legyen nálad lőfegyver?:) ), és lődd addig, míg mozog. Néha előfordul, hogy nem tudsz rá célozni, pedig látod, hogy ott van az ajtóban, ilyenkor csak fordulj felé, és kezdj el lőni, el fogod találni így is. Ha meghalt, akkor a hátsó teremben intézd el a maradék goblin csontvázakat, és az egyik polcról máris leveheted a kardot.

- Teleport a régi démontoronyhoz: ugyanitt, a torony legfelső szintjén találod a rúnát, amivel bármikor ide teleportálhatsz.

- Az Erő Amulettje (+15 Erő): Amikor a 'Bányászok és Érc' küldetés alatt Marcos-t keresed (a legfelső bányánál), akkor továbbmehetsz azon az úton, amin hozzá eljutsz. Az út a vár felé vezet tovább (ha még nem csináltad ezt a küldetést, akkor Marcos a vártól kicsit nyugatra van a térképen, a térkép jelöl is ott egy házat), és kicsivel Marcos barlangja után leágazik egy mocsárba. Menj erre, és a következő elágazásnál válaszd a baloldali járatot. Ha nem vagy elég erős, hogy Hüllőemberekkel és Mocsári Cápákkal harcolj, akkor itt igyál meg egy Gyorsaság Elixírt. Fuss el a Hüllőemberek mellett, be a barlangba, és fuss végig rajta. A kijáratnál három Mocsári Cápa vár, fuss a bal oldalon, ki a barlangból, és végig a sziklafal tövében. Már a barlang kijáratánál látni fogsz emellett a fal mellett egy ferdén nőtt fát, és ahogy közelebb érsz, a fal felőli oldalán megpillanthatsz egy hullát (csontvázat). Őrajta van az amulett, kapd fel gyorsan, és teleportálj biztonságba (kivéve persze, ha megverted a szörnyeket).

- Az Erő Gyűrűje (+5 Erő): Indulj el a várból az ostromgépen lefelé, és amikor leérsz, fordulj jobbra. Kövesd ezt az utat (vagy legalább az irányt) egészen a hegy lábáig, ahol kettéágazik, és itt fordulj jobbra, de ne indulj el (ha az úgy könnyebb, akkor a rámpától mehetsz a folyóig is, ebben az esetben kövesd a folyót jobbra a hídig, és ott fordulj ismét jobbra, majd menj az úton az első elágazásig). Egy völgybe vezet az eléd táruló út, melynek jobb oldalán egy lankásabb domb, a bal oldalán pedig a sziklafal van. A völgy alján a baloldali sziklafalat meg tudod mászni, tedd ezt. Mássz fel majdnem a tetejéig, és találni fogsz egy barlangot, itt van a gyűrű.

- Ércdarab vagy Rúnakő: a 'Bányászok és Érc' küldetésben az északi bányától kicsit délre van egy vízesés. Itt a folyó túloldalán egy barlangot találsz, beszélj Kerves-szel, és vállald el, hogy segítesz neki. Semmi mást nem kell tenned, mint megölnöd a barlang környékén az összes Lopakodót. Ha ez megvan, akkor Zsoldosként és Milíciaként egy ércdarabot, Mágusként pedig egy üres rúnakövet ad cserébe.
3. Harmadik Fejezet

Amint a sárkányok létét bizonyító levéllel visszaérsz Khorinis térképére, megkezdődik a Harmadik Fejezet. Indulj el a város felé, de útközben, a hágó kapujánál megállít egy fekete csuhás varázsló, és egy rövid 'Úgyis meghalsz' monológ után meg is támad. Öld meg, majd menj át a kapun. A túloldalon a lovagokat megölték, mindenképpen kutasd át őket, az egyiknél megtalálod a teleport rúnát, amivel bármikor ide teleportálhatsz a hágó bejáratához.

Rögtön itt megláthatod Lestert is (a patak másik oldalán), aki rád vár, és megszólít, ha közel mész hozzá. Elmondja, hogy amíg távol voltál, itt minden a feje tetejére állt, és ad egy teleport rúnát, hogy menj rögtön Xardashoz. Használd is a rúnát, és beszélj Xardas-szal. Most végre tudtál valamit tenni a játék első küldetéséért, és egyben ez (Innos Szeme) lesz a fejezet fő küldetése is, ezért ezt hagyom a végére.

A térképen rengeteg helyen, az utak mentén fekete csuhás Kutatók köröznek, és téged keresnek. Érdemes miattuk újra bejárni a térképet, de elég, ha az ötödik fejezetben, a sárkánytojások keresése közben teszed ezt meg. Ha elég közel vagy hozzájuk, amikor meglátnak, akkor jó eséllyel megátkoznak. Ha ez megtörténik, akkor nem tudsz rendesen aludni, rémálmok gyötörnek, és nem nyersz vissza sem Életerőt, sem Manát pihenés közben. Az átok leszedéséhez be kell jutnod a Kolostorba (ha nem vagy varázsló, akkor nézd meg az 'Innos Szeme' küldetést). Itt beszélj Pyrokarral az átokról, és ő némi pénzért cserébe ad neked két italt (Mágusnak ingyenes), ami elűzi ezt az átkot. Csak akkor kapsz tőle ilyen italt, ha a hátizsákodban már nincsen.

Küldetés: Gyógynövény Hildának (Lobart tanyája)

Útban Xardastól a város felé menj be Lobart házába, és beszélj a feleségével, Hildával. Hilda beteg, ajánld fel, hogy segítesz neki, és elmondja, hogy Vatrastól kellene elhoznod a gyógyszerét. Menj be a városba, kérd el Vatrastól a gyógyszert, és vidd vissza Hildának.

Küldetés: Diego aranya (Khorinis)

A városban, Matteo boltja előtt találod a Harmadik Fejezetben Diego-t. Beszélj vele, és megkér, hogy keresd meg az erszényét, amit ott hagyott a bányavölgyben. Ha eddig még nem tetted meg, akkor itt a remek alkalom, hogy az orkokat kiirtsd a hágóból. Menj vissza a hágóhoz, és ezúttal indulj el a szurdokban tovább. Lépésről lépésre haladva öld meg az összes orkot, majd menj át a bányavölgybe. Az átjárótól jobbra találsz egy-két tárgyat, ezeket szedd össze, majd kövesd az utat lefelé, a tó partjára. Ahol az út elkanyarodik a víztől, kövesd tovább a partot, és egy fatönkön megtalálod az erszényt. Menj vissza a városba, és add le az erszényt Diego-nak.

Küldetés: Diego üzlete (Khorinis)

Miután visszavitted neki a levelet, Diego ad még egy feladatot, egy levelet kell odaadnod Gerbrandt-nak a Felsővárosban. Tedd pontosan ezt, mire az illető berezel, és odébbáll a városból egy időre, és Diego átveszi a helyét a Felsővárosban. Beszélj újra Diego-val, és kérd a részedet. Mostantól tanulhatsz Diego-nál Ügyességet.

Küldetés: Elveszett? (Khorinis)

A fogadóban kérdezd meg Hanna-t, hogy mi a helyzet, majd a következő kérdésére válaszold azt, hogy természetesen érdekel mások problémája. Elmondja, hogy hiányol egyet a jegyzetei közül, és biztos benne, hogy az Brahimnak, a térképrajzolónak a kezébe került, amikor nemrég eladott neki néhány térképet. Menj le a kikötőbe, és vedd meg Brahimtól a 'Nagyon öreg térkép'-et, majd amikor utánad szól, kérdezz meg tőle mindent a térképről. Megnézheted a térképet, de ha elolvastad a Tippek részt az első fejezetben, akkor már tudod, mit találsz ott, sőt, jó eséllyel már meg is találtad. Menj, és add vissza a térképet Hanna-nak.

Küldetés: Birkatolvajok (Akil tanyája)

Menj fel Akil házához, és beszélj vele. Kérdezd meg, mi történt mostanában, és elmondja, hogy valaki lopja a birkáit. Kérdezd meg, ki lehet, és hány birkát vitt el. A banditákra gyanakszik, akik az erdőben laknak. Menj ahhoz a barlanghoz, ahol a halas levelet találtad az Első Fejezetben ('Bandita rajtaütés' küldetés), és találsz ott három banditát, akik közül az egyik rögtön leszólít. Mondd, hogy Akil birkáit lopták el, és hogy beversz nekik egyet, ha nem adják vissza. Na erre aztán meg is támadnak:), úgyhogy verd el őket. Menj be a barlangba, és mondd meg a birkának, hogy kövessen (beszélj vele), majd vidd vissza Akilhoz. Akilnak mondd meg, hogy nem kell többé a birkák miatt aggódnia, és add vissza neki a birkát is.

Küldetés: Bennet börtönben ül (Onar tanyája)

Onar tanyáján azonnal fel fog tűnni, hogy valami nincs rendjén, Bennet, a kovács nincs sehol. Beszélj Hodges-szal, a kovácssegéddel, és ő elmondja, hogy Bennetet lecsukták a Lovagok egy állítólagos gyilkosság miatt. Menj be Lee-hez, és kérdezz meg mindent Bennetről. Menj a városba, és a kaszárnyában, Andrétól balra találod a börtönt. Menj be (az őrnek mondd azt, hogy a foglyokhoz jöttél), nyisd ki Bennet celláját, és beszélj vele. Elmondja, hogy egy lovag megöléséért (Lothar) tartóztatták le, és állítólag van ellene egy tanú. Kérdezd meg, hogy ki vezeti ellene a nyomozást, és menj Lord Hagenhez a tanácsházára. Kérdezd meg tőle, hogy ki a tanú Bennet ellen, menj fel az emeletre, és keresd meg Corneliust. Kétféleképpen is megtudhatod, hogy mi történt valójában (lefizették, hogy hamisan tanúskodjon): vagy lefizeted (2000 arany), vagy fenyegesd meg, hogy elmondod a Zsoldosoknak, hogy ki árulta el Bennetet (varázslóval más fenyegetést tudsz alkalmazni, de az eredmény ugyanaz). Mindkét esetben odaadja neked a naplóját, és elmenekül a városból. A naplót olvasd el, majd add oda Lord Hagennek.

Megjegyzés: Ha Milícia vagy, akkor most beszélj Lord Hagennel a lovagrendről, és Lovaggá avatnak. Ha a Zsoldosokhoz csatlakoztál, akkor beszélj Bennettel, és hálából ad neked egy sárkányvadász vértet, mostantól Sárkányvadász leszel.

Küldetés: Torlof félelme a fekete embertől (Onar tanyája)

Beszélj Torloffal Onar tanyáján, és kérdezd meg, hogy tehetsz-e érte valamit. Azt a feladatot adja, hogy öld meg a 'Fekete Ember'-t, a banditák táboránál. Indulj el a tanyától dél felé, és egy völgy jobboldali falán (a tanya felől) találsz egy szerpentint, ami felvezet a hegyre. Itt már láthatsz is a hegytetőn két tornyot. Indulj el a szerpentinen (az alján lesz egy Kutató), és a banditák táborában, a híd túloldalán találod a Kutatót, akit meg kell ölnöd. Intézd el, és menj vissza Torlofhoz jelenteni. Ha esetleg eddig nem tetted meg, akkor öld meg Dextert és az embereit is abban a táborban.

Küldetés: Egytálétel (Onar tanyája)

A tanya konyhájában beszélj Theklával, és kérj tőle ételt. Csak akkor hajlandó adni, ha elhozol neki Sagittától, a boszorkánytól egy csomag növényt. Sagittát Sekob házától északra, egy barlangban találod. Kérd el tőle Thekla csomagját, és mehetsz is vissza vele Onar tanyájára.

Küldetés: Az elűzött gazda (Sekob tanyája)

Sekobot az eddigiekkel ellentétben nem a házában találod, hanem az oda vezető úton. Kérdezd meg tőle, hogy mi történt, és elmondja, hogy a fekete emberek keresnek valamit a házában. Szeretné, ha megölnéd őket, úgyhogy menj be a házba, és tégy így. Összesen négyen vannak, de ha van legalább 25 védelmed tűz ellen, akkor nem jelenthetnek komolyabb problémát. Ha megölted őket, menj vissza Sekobhoz, és mondd meg, hogy üres a háza. Kérhetsz tőle pénzt is, így 250 arannyal leszel gazdagabb.

Küldetés: Egyedül és védtelenül (Bengar tanyája)

Bengar tanyáján már messziről nem stimmel valami, az összes munkása eltűnt, Malakkal együtt. Bengar még mindig a háza előtt áll, beszélj vele, és kérdezd meg, mi történt. Elmondja, hogy szörnyek egész serege jön keresztül a hágón, és az emberei mid a hegyek közé menekültek. Talán ha lenne egy Zsoldos, aki megvédi, akkor jobb lenne a helyzet, egyébként hamarosan neki is itt kell hagynia a farmját. Menj Onar udvarára, és beszélj Wolffal (Bengar is őt említi). Fizesd ki neki a 800 aranyat, és küldd el Bengarhoz. A banditák tábora alatt (lásd a 'Torlof félelme a fekete embertől' küldetést), nem messze Grom táborától, van egy kis hágó, itt van Malak, és a földművesek. Beszélj Malakkal, és küldd vissza dolgozni, illetve mondd meg neki, hogy egy Zsoldos védi a tanyát mostantól. Menj vissza Bengarhoz, és mondd meg neki, hogy Malak is visszajött, és egy Zsoldost is felfogadtál.

Küldetés: A csillagok ereje (Kolostor)

A kolostorban, a baloldali teraszon (a bejárat felől) megtalálod a könyvtár kulcsát (csak ha nem Mágus vagy, ha igen, akkor már nálad is van ilyen kulcs). Menj be, és beszélj Hyglassal. Megkér, hogy szerezz neki egy könyvet a csillagok isteni erejéről. A legegyszerűbb megoldás, ha visszamész a városba, veszel egyet Constantino-tól, és visszaviszed Hyglasnak.

Küldetés: Dokumentum (Kolostor)

Ezt a küldetést csak akkor kapod meg, ha már bejutásod van a Kolostorba. Beszélj Babo-val a munkájáról, és a szerencséjéről. Ha Mágus vagy, akkor a küldetésnek itt vége is, mivel a hozzá tartozó szereplő még az Első Fejezetben meghalt (azért kapsz némi XP-t a dologért). Ha viszont nem vagy Mágus, akkor Babo elmondja (mondd neki, hogy nyugodtan elmondhatja neked), hogy Igaraz, egy másik tanonc, ellopott tőle egy számára nagyon értékes iratot, és most azzal zsarolja őt, hogy megmutatja a mágusoknak, ha Babo nem cselekszik úgy, ahogyan ő szeretné. Ajánld fel a segítségedet, és Babo megígéri, hogy ad neked némi jutalmat, ha visszaszerzed a dokumentumát. Beszélj Igaraz-cal Babo-ról és a papírokról, majd kétféleképpen is megszerezheted őket tőle. Ha elég magas az Ügyességed, és értesz a Zsebmetszéshez, akkor egyszerűen ellophatod Igaraz kulcsát, ha viszont nem jeleskedsz ezen a téren, akkor 300 aranyért meg is veheted tőle. Ha megvan a kulcs, akkor menj a Kolostor baloldali falának középső termébe (Marduk szentélyétől rögtön jobbra), és itt Igaraz ládájából vedd ki az iratot. Ha akarod, akkor megnézheted, illetve elolvashatod, de végül mindenképpen add vissza Babo-nak.

Küldetés: Innos szeme (Xardas tornya)

Ez a küldetés az első, amit a játékban kapsz, de egész idáig semmit nem tudtál tenni a megoldásáért. Most, hogy végre megvan a bizonyíték a sárkányok létezéséről, és beszéltél Xardas-szal is a dologról, elmehetsz Lord Hagenhez, és a bizonyítékért cserébe kérd tőle Innos Szemét. Elküld a Kolostorba, mert a varázstárgyat ott őrzik. A kolostor előtt beszélj Miltennel, tőle kapod meg a kulcsot. Menj be, és a templomban beszélj Pyrokarral Ő felvilágosít, hogy sajnos Innos Szemét ellopták. Pedro-t, aki eddig a kaput őrizte, megkísértette a gonosz, és rávette, hogy lopja el a varázstárgyat. Menj ki a kolostorból, és a híd túloldalán beszélj Jorgennel. Kérdezd meg, nem látott-e erre elmenni egy Tanoncot. Látott, méghozzá egy menekülő tanoncot, amint a vízbe vetette magát a hídról, és elúszott. Tedd te is ezt, a híd közepéről ugorj a vízbe, és ússz el balra a folyón. Nemsokára elérsz egy helyre, ahol egy út kanyarodik a folyó mellé. Ússz egészen addig, amíg egy Csavargót nem látsz az úton. Itt menj ki a partra, beszélj a csavargóval, és kérdezd meg, hogy merre ment Pedro. Kövesd innen az utat fel a hegyekbe. Menj végig az úton egészen addig, amíg az egy tó partján kétfelé ágazik. Több helyen is halott tanoncokat találsz az úton. A tónál fordulj balra, és kövesd az utat Grimbald táboráig (Grimbaldtól kérdezd is meg, hogy látott-e valamit). Itt balra, két szikla között meglátsz két csavargót. Beszélj velük, mondd, hogy egy tanoncot keresel, és amikor megtámadnak, öld meg őket. Menj erre tovább, és egy erdőbe jutsz, kövesd az ösvényt egészen a sűrűjébe. Itt találod a Napkört, ami egy mágikus kőkör, és éppen megzavarod a fekete csuhásokat, amint megpróbálják tönkretenni az ereklyédet. Öld meg őket, de sajnos már eléggé megrongálták az amulettet ahhoz, hogy elveszítse mágikus hatalmát. Menj vissza az amulettel Pyrokarhoz, és mondd el neki, hogy mi történt. Ő is meglepődik, hogy ez lehetséges, de nem tud mit tenni. Elküld a városba Vatrashoz, mert csak ő tudhatja, hogyan lehet az Innos Szemének visszaadni a varázserejét. Menj el Vatrashoz, és ő elmondja, hogy először is találnod kell egy kovácsot, aki kijavítja az amulettet. Ezután meg kell győznöd mindhárom isten egy mágusát, hogy egy szertartással megjavítsák a Szemet. A szertartáshoz kelleni fog még három mocsári gyom is (ez valószínűleg most is van nálad, ha nincs, akkor Sagittától tudsz venni). Menj Bennethez, és kérd meg, hogy javítsa meg az amulettet (ezt csak akkor fogja megtenni, ha már kiszabadítottad a börtönből, lásd 'Bennet börtönben ül' küldetés). Add oda neki Innos Szemét, aludj kétszer reggelig a pajtában, majd menj vissza érte. Beszélj Pyrokarral, de ő nem hajlandó segíteni, amíg valahogy be nem bizonyítod, hogy Xardas nem áll a Gonosz oldalán. Teleportálj Xardashoz, beszélj vele, és kérd az ő közreműködését is. Amint vége a párbeszédnek, rögtön szólítsd meg újra, és mesélj neki Pyrokarról. Ad egy kulcsot, ami Sekob házában nyit egy ládát. Menj oda, és a ládában találsz egy könyvet. Ezt vidd el Pyrokarnak, és végre ő is beleegyezik a szertartásba. Menj a Napkörhöz, és mondd meg Vatrasnak, hogy mindent megtettél, amire kért. Hamarosan elkezdik a rituálét, állj félre, várj néhány percet, majd menj vissza Vatras elé. Ha nem szólít meg, akkor várj még egy kicsit, és ha akkor sem szólít meg, akkor beszélj vele te. A szertartás sikerült, úgyhogy a mágusok hazamennek. Beszélj Pyrokarral, és ő visszaadja neked Innos Szemét, valamint megtanít, hogy hogyan töltsd újra, ha használtad. Az újratöltést egy Alkímia-asztalnál kell elvégezned (lennie kell nálad egy Laborüvegnek!!!), és fel kell használnod hozzá egy sárkányszívet (ennek a kinyerését nem kell megtanulnod). Menj át a bányavölgybe, és máris kezdődik a Negyedik Fejezet.

Csapatfüggő küldetések

Küldetés: A megszentségtelenített oltár (Kolostor - Lovag)

Ezt a feladatot azután kapod, hogy az Innos Szeme küldetésben beszéltél Pyrokarral. Ulthar megszólít, és megkér, hogy szenteld meg újra azokat az Innos oltárokat, amiket a fekete csuhások megszentségtelenítettek. Ehhez ad is neked szentelt vizet, és elmondja, hogy Goraxtól vehetsz térképet az oltárok helyéről. Vegyél egy ilyen térképet (200 arany), és járd végig az oltárokat. Összesen hét oltárt kell megtisztítanod: a három legdélebbit (Xardas tornyánál, Bengar tanyájánál, és Onar tanyájánál); a Sagitta barlangja mellettit, valamint az ehhez legközelebbit (északnyugatra); a legkeletebbit (a piramis környékén); és végül az északkeleti sarokban lévőt, a Fekete Trolltól keletre. Nem feltétlenül pont ezeket kell megtisztítanod, de mivel a Kolostor környékén lévőket nem kell, ezeket a legkönnyebb. Ha egyébként is mész az északi erdőbe, akkor választhatod azokat is, a lényeg, hogy összesen hét legyen. Menj vissza Ultharhoz, és kapsz tőle egy elég jó mágikus amulettet (+10 Erő, +10 Ügyesség).

Küldetés: Árnyékfutószarvak Busternek (Onar tanyája felé - Zsoldos)

Beszélj az Onar tanyája felé vezető úton Busterrel (megszólít, amikor meglát), és vállald el, hogy segítesz neki. A feladat, hogy minél több árnyékfutószarvat hozz neki. Ehhez meg kell tanulnod ezek kinyerését. Árnyékfutókat leginkább az erdők sűrűjében, és gyakran mindenféle barlangokban találsz. A küldetés egészen a negyedik fejezet végéig él, addig hozhatod a szarvakat, mindegyikért 500 aranyat kapsz.

Küldetés: A bíró lakája (Onar tanyája - Zsoldos)

Beszélj Lee-vel Onar házában, és kérj tőle valami munkát. Az lesz a feladatod, hogy bizonyítékot szerezz arról, hogy a városi bíró korrupt. Először is menj el a bíróhoz, és jelentkezz nála munkára. Az első feladatod az lesz, hogy a mágusok Szent Kalapácsát megszerezd a Kolostorból. Menj el a Kolostorba (folytasd az 'Innos Szeme' küldetést addig, amíg beengednek oda), és a pincében találod a kalapácsot egy oltáron. Egy Garwig nevű tanonc áll őrt a kalapács felett, szerezz egy 'Alvás' tekercset (ha nincs más, vegyél Goraxtól a Kolostorban), és altasd el. Vedd el a kalapácsot, és vidd el a bírónak. A következő feladatod az, hogy megölj egy Morgahard nevű fickót, aki egy csapat menekült vezetője. Menj Onar tanyájára, és Onar háza mellett, Cord közelében találod Morgahardot (ha a barlangba mész, akkor onnan a Tavernába küldenek, ahonnan viszont Onar tanyájára). Eldöntheted, hogy megölöd Morgahardot vagy sem, ha meg akarod ölni, akkor mondd neki, hogy rántson fegyvert, ha viszont nem, akkor kérdezd meg, hogy mit lehetne tenni a bíró ellen. Ha megölted, akkor vedd el tőle a bíró üzenetét, jelentsd a bírónak, hogy Morgahard meghalt, majd menj Lee-hez a levéllel. Ha életben hagyod Morgahardot, akkor magától odaadja a bíró levelét, ezzel menj Lee-hez.

Küldetés: Maleth sétapálcája (Lobart tanyája - Zsoldos)

Menj el Lobart tanyájára (Xardas tornya és a város között), és beszélj Maleth-szel. Kérdezd meg, hogy történt-e valami mostanában, majd mondd neki, hogy fogalma sincs arról, hogy neked milyen feladataid lehetnek. Ezután megkérdezheted, hogy mi baja van, mire elmeséli, hogy egyik nap tökrészeg volt, és elhagyta a sétabotját az erdőben. Menj a Lobart háza mögötti kőkörhöz, és ennek a közepén megtalálod a sétabotot (egy Árnyékfutó őrzi). Vidd vissza Malethnek, és máris teljesítetted a küldetést. Aranyat ugyan nem kapsz, de Maleth ad neked egy tippet, ami alapján kereshetsz egy kis pénzt, illetve XP-t is. A Lovagok hajójától egy kicsit keletre, egy szurdok végén van egy barlang, amibe banditák költöztek, őket kell elintézned, ami nem is nehéz feladat.

Küldetés: A hamisított bányarészvények (Kolostor - Zsoldos)

Miután az Innos Szeme küldetésben Pyrokarral először beszélsz a varázstárggyal kapcsolatban, Serpentes megszólít, és ad neked egy feladatot. Ez a küldetés sokkal rövidebb, mint a Mágus ugyanilyen nevű küldetése, a feladat tulajdonképpen megegyezik annak a küldetésnek az elejével. Annyi a dolgod, hogy Khorinis felsővárosából Salandrilt, az alkimistát a Kolostorba vidd. Természetesen nem akar menni magától, de egy kiadós verés (ne öld meg) jobb belátásra téríti. Ezután már mehetsz is vissza a Kolostorba (ha teleportálsz, akkor Salandril még nem lesz ott), és jelents Serpentesnek.

Küldetés: A kutatók (Khorinis - Mágus)

Előfordulhat, hogy ezt a küldetést már előbb megkapod, de igazából Khorinis Felsővárosában kezdődik el. Beszélj Fernando-val, és kérdezd meg, hogy érzi magát (a küldetést kezdheted máshol is, Bromor, Vino, és Malak ugyanígy reagál erre a kérdésre, ebben az esetben csak annyi változik, hogy más sorrendben gyűjtöd be tőlük a könyveket). Rögtön kiderül, hogy megszállta a gonosz, és rád támad. Ne öld meg! Használj fegyvert, vagy bízd az egészet az őrségre. Ha földre került, kutasd át, és vedd el tőle a könyvet, ami nála van ('A megszállottak évkönyve'). Menj Pyrokarhoz a kolostorba, és miután beszámoltál neki a bányavölgyben látottakról, kérdezd a könyvről. Elküld, hogy kutasd fel a nevek alapján a többi szerencsétlent is, akiket megszállt a gonosz, és szerezd meg tőlük is a könyveket. Azt is mondja, hogy legalább egy könyvet mutass meg Karrasnak, és akkor talán ő ki tud kísérletezni valamilyen védelmet a gonosz megszállása ellen. A megszállottak, akiket fel kell kutatnod: Fernando (őt már elintézted), Vino, Malak, és Bromor. Kezdjük Vino-val, ő Lobart tanyáján egy munkás. Menj ki a tanyára, beszélj Lobarttal (ezúttal a ház mögött van), és kérdezz meg tőle mindent. A kőkörnél megtalálod a Kutatókat, akiről beszél, öld meg őket, de közben Vino is megtámadja őket, és előfordulhat, hogy megölik. Ha sikerül úgy megoldanod, hogy életben maradjon, akkor beszélj vele, verd meg, majd küldd a Kolostorba (nem baj, ha meghal). Mindenképpen vedd el tőle a könyvet, és beszélj Lobarttal. Ha már itt vagy, akkor menj el a Xardas tornya felé vezető úton, és az Innos oltár mögött vedd fel a megszentelt földet. A következő legyen Bromor, a bordélyház tulajdonosa a kikötőben. Kérdezd meg, hogy érzi magát, és mikor megtámad verd meg, de ne öld meg (jégtömb jól jöhet), és vedd el tőle a könyvet. Utoljára marad Malak, Bengar egyik embere. Ha még nem csináltad meg az 'Egyedül és védtelenül' küldetést, akkor Malakot Onar tanyájától délre, a banditák tábora alatt, egy kis szorosban találod, Gromtól nem messze. Ha már megcsináltad azt a küldetést, akkor Malak Bengar tanyáján van. Beszélj vele, és amikor megtámad, verd meg (őt a legkönnyebb), majd vedd el tőle az utolsó könyvet. Menj vissza a kolostorban beszélj Karrassal, és kérdezd meg, hogy áll a kutatás. Add oda neki az egyik könyvet, a többit pedig vidd Pyrokarnak. Ha befejezted az 'Innos Szeme' küldetést, beszélj újra Karrassal, és kérdezd először a Kutatókról, majd a megszállottság elleni védelemről. Tud neked készíteni egy amulettet, ami megvéd a Kutatók átkától, ehhez egy megszentelt földdarabra van szüksége. Add oda neki, aludj egy napot, és menj vissza az amulettért. Karras visszaadja a könyvet is, amit adtál neki, ezt add le rögtön Pyrokarnak. A küldetés további részét csak a következő fejezetekben tudod befejezni. A Negyedik Fejezetben nézd meg újra Pyrokar levelét, és két új nevet találsz rajta: Engrom, és Randolph. Engromot a bányavölgyben találod, Marcos mellett (lásd Második Fejezet, 'Bányászok és érc' küldetés), Randolph pedig Akil tanyáján az egyik munkás. Beszélj velük, és miután megverted őket, vedd el tőlük a könyveket. Az Ötödik Fejezetben nézd meg ismét a levelet, ami megint két névvel bővült: Sekob, és Brutus. Sekobot a tanyáján találod, Brutust pedig a bányavölgyi várban. 'Beszélgess' el velük, majd amikor a földön fekszenek, vedd el tőlük a könyveket. Mielőtt átmész az utolsó Fejezetbe, adj le minden könyvet Pyrokarnak, és az ötödik fejezetben beszélj Lesterrel is arról, hogyan érzi magát. A Hatodik Fejezetbe mindenképpen vidd magaddal Mariust, és Vatrast (Vatras helyett Milten is megteszi), tehát ők ketten mindenképpen legyenek a legénységed tagjai. Amikor Mario lelép a hajóról, beszélj Lesterrel, és amikor végre elkapod, vedd el tőle az utolsó könyvet, majd add le Vatrasnak vagy Miltennek. A küldetésnek akkor lesz vége, amikor a Hatodik Fejezet végén a Feketemágustól megkérdezed, hogy az Alvó szolgája volt-e.

Küldetés: A hamisított bányarészvények (Kolostor - Mágus)

Miután az Innos Szeme küldetésben Pyrokarral először beszélsz a varázstárggyal kapcsolatban, Serpentes megszólít, és ad neked egy feladatot. Valaki hamis bányarészvényeket készít, és ezt eladja a kereskedőknek. Serpentes szeretné, ha megtalálnád az illetőt, és összeszednéd a hamis részvényeket. Menj Salandrilhoz, a khorinisi Felsőváros alkimistájához. Nézd meg az áruit, és vegyél meg mindent, amire szükséged van tőle, mert ezután nemigen fog szóba állni veled. Kérdezz rá nála a bányarészvényekre (csak miután láttad az árui között), és mondd, hogy menjen a Kolostorba. Mivel magától nem megy, adj neki egy kis kezdőlökést (ne öld meg!), és miután magához tér (előtte azért vedd el tőle a két részvényt), mondd neki még egyszer, hogy menjen. Menj el a következő kereskedőkhöz: Canthar, Matteo, Bosper, Zuris, és Hakon (ők a városban vannak), valamint Elena (Onar tanyáján), Rosi (Sekob tanyáján), és Orlan (a Tavernában). Mindegyikükkel beszélj a részvényekről, és vedd meg tőlük az összeset. Menj vissza Serpenteshez, és jelentsd neki, hogy tudod, ki terjeszti a hamis részvényeket, illetve azt is, hogy az illető már itt van a Kolostorban. Add le neki az összes részvényt (mindegyikért kapsz 200 aranyat), és kapsz tőle egy amulettet, amit valószínűleg sohasem fogsz felvenni (+15 Védelem Mágia ellen).

Tippek a Harmadik Fejezethez

- Teleport a Khorinisi hágóhoz: a hágót őrző lovagok egyikének holttestén találod ezt a rúnát, ezzel bármikor gyorsan ide juthatsz.

- Teleport Xardashoz: Lestertől kapod ezt a rúnát rögtön a fejezet elején, bármikor Xardas tornyához teleportálhatsz vele.

- Teleport a Fogadóhoz: a térkép közepén menj be a fogadóba, és beszélj Orlannal. Ha megnézed az eladásra kínált tárgyait, akkor azok között megtalálod ezt a rúnát, amivel bármikor a fogadóhoz teleportálhatsz. 500 aranyat kell fizetned érte.

- Teleport a Kikötővároshoz: vidd el Garond levelét Lord Hagennek, és jutalmul (az Innos Szeme mellett) megkapod tőle ezt a rúnát, ami a kikötőbe teleportál.

- Teleport a nagygazdához: a 3. Fejezetben bármikor beszélj Lee-vel, és rögtön odaadja neked a rúnát, amivel Onar tanyájára teleportálhatsz.

- Teleport a Kolostorhoz: beszélj a Kolostorban Pyrokarral, és mondd neki, hogy voltál a bányavölgyben. A párbeszéd végén megkapod a rúnát, ami a Kolostor elé teleportál.

- Az Erő Amulettje (+15 Erő): ha a tolvajcéh tagja vagy, akkor nézz be Jesperhez a céhnél, és kérdezd meg tőle, hogy mi van a csatornarendszerben a bezárt ajtó mögött. Elmondja, hogy egy láda, amin a zárat még senkinek nem sikerült feltörnie, és ad egy kulcsot az ajtóhoz, ha netán meg akarsz próbálkozni vele. Hát persze, hogy meg akarsz:). Menj ki a csatornába, fordulj jobbra, majd az első elágazásnál megint jobbra. A következő kanyarban lesz az ajtó, a jobboldali falban. A zár kombinációja: JJJBJJJBJBJBJJBBBJJB. Itt találod az amulettet.

- Ügyesség Elixír: ugyanabban a ládában, ahol az Erő Amulettjét találod, van egy Ügyesség Elixír is.

- Végtelen pénz: A harmadik fejezet végén, mielőtt a Napkörhöz mész, menj át a bányakolóniára, és a várban Sengrath-nak adj el mindent (kivéve a rúnákat, páncélokat, és számszeríjakat!), amire nincs hirtelen szükséged. Ő ugyanis a következő fejezet elején meghal, és amikor megtalálod a hulláját, minden nála lesz, amit eladtál neki. Végtelen pénzhez juthatsz, ha Khorinisban Bospertől nyilakat veszel (minden vásárlásnál újratöltődik a készlete), és ezeket eladod Sengrath-nak. Mivel a nyilakat 1 aranyért veszed, és ugyanannyiért adod, minden nyílvesszőn keresel 1 aranyat, amikor megtalálod őket a negyedik fejezetben:)

- Ügyesség Elixír (x2): ebben a fejezetben mind Salandril, mind Zuris kínálatában találsz egy-egy ilyen elixírt, érdemes mindkettőt megvenni.

- Pedro: ha Sárkányvadász vagy, akkor amint bejutsz a Kolostorba, és megtudod, hogy valaki ellopta Innos Szemét, menj Goraxhoz. Beszélj vele, és vállald el a feladatát némi XP-ért (akkor is vállald el, ha nem akarod teljesíteni, nem kerül bele a naplóba, és senki nem kéri számon rajtad).

- Opolos: ha nem vagy Mágus, akkor a Kolostorban beszélhetsz Opolossal, akit érdekelnek a külvilág hírei. Minden hírért, amit hozol neki, +150 XP-t kapsz.
4. Negyedik Fejezet:

Ez a fejezet akkor kezdődik, amikor Innos Szemével a hátizsákodban visszamész a bányavölgybe, hogy levadászd a sárkányokat. Onar tanyájáról néhányan már itt vannak, tetőtől talpig Sárkányvadász páncélban, és 'sárkányokra vadásznak'. Ez nem jelenti azt, hogy nem neked kell a sárkányokat megölni.:)

A fejezet fő küldetése a 'Sárkányvadászat', ezt a fejezet végén találod.

Mielőtt belekezdesz ebbe a fejezetbe, nézd végig az előző két fejezet tippjeit, és szerezd meg az összes Teleport rúnát, amit esetleg kihagytál. Ha sok pénzed van, akkor vedd meg az összes kereskedőtől az összes Gyorsaság Elixírt, illetve használd fel az összes Ragadozófüvet ilyen elixírek készítésére. Ha nem értesz ehhez (teljesen felesleges megtanulni), akkor menj a Kolostor pincéjében Neorashoz, és ő 10 aranyért csinál neked Gyorsaság Elixírt (a komponenseket azért elkéri hozzá). Az elixíreket nyugodtan használd el, jelentősen meggyorsítják a játék hátralévő részében a térkép felfedezését, de egy-kettőt azért érdemes vészhelyzet esetére megtartani.

Küldetés: A sárkányvadászok (Bányavölgy)

Ezt a küldetést rögtön megkapod, amikor átmész a bányavölgybe. Menj a várba, és beszélj Rethonnal a csapatáról, majd Sylvio-ról is. Keresd meg Talbin táborát, és beszélj vele is a sárkányvadászokról (kérdezd arról, hogy látott-e valakit errefelé mostanában). A 'Sárkányvadászat' küldetés alatt, illetve a vár lakóitól is szerezhetsz bejegyzéseket ebbe a küldetésbe, de valójában semmi feladatod nincs, és tapasztalatot sem kapsz ezekért a bejegyzésekért. A küldetés akkor tűnik el a listáról, amikor megölöd a sárkányokat, és Sylvio-t is.

Küldetés: Sötétbe veszve (Bányavölgyi Vár)

A vár bejáratánál (az ork ostromgépnél) Udar megszólít. Ha elsírta a baját a sárkányvadászokkal kapcsolatban, kérdezd meg tőle, hogy hol van a másik lovag, aki a feljáratot őrizte. Elmondja, hogy Sengrath nyílpuskája leesett a falról, és egy ork elvitte. Sengrath ezt nem akarta annyiban hagyni, ezért egy éjjel meglépett a kastélyból, hogy visszaszerezze a nyílpuskát. Menj le az ostromgépen, indulj el egyenesen az ork fal irányába, és a fal tövében megtalálod Sengrath holttestét (minden tárggyal együtt, amit korábban eladtál neki). Menj vissza a várba, és beszélj Udarral még egyszer.

Küldetés: Rablás (Bányavölgyi vár)

Beszélj a várudvaron Keroloth-szal, és kérdezd meg, mi baja. Elpanaszolja, hogy a frissen érkezett sárkányvadászok meglopták, ugyanis eltűnt az erszénye. A sárkányvadászok és a kovácsműhely között megtalálod az erszényt egy pad mellett. Add vissza az erszényt a tulajdonosának, mire megkérdezi, hogy hol találtad. Ha bemártod a sárkányvadászokat, akkor megveri Jant, viszont ha nem, akkor nem tanít többet (amivel igazából nem vesztesz semmit).

Küldetés: Jan és a kovácsok (Bányavölgyi vár)

A vár udvarán, a barakk mellett találod Jant. Beszélj vele, és megtudod, hogy ő nem harcos, hanem kovács, és hogy a lovagok nem engedik, hogy a várban dolgozzon. Ajánld fel neki a segítségedet. Beszélj Parcivallal a dologról, de nem hajlandó megváltoztatni a döntését, úgyhogy menj inkább Garondhoz. Beszélj vele a kovácsról, és vállald érte a felelősséget. Beszélj újra Parcivallal, majd menj Janhoz, és mondd el neki a jó hírt.

Küldetés: Éhség (Bányavölgyi vár)

A vár udvarán, a várbörtön előtt áll Gerold, beszélj vele, és megtudod, hogy Garond megint csökkentette az élelem fejadagját a várban. Mondd Geroldnak, hogy nálad van étel, és megkér, hogy találkozz vele éjjel a vár templomában, ahol tudsz neki adni, mert nem akarja, hogy mások is meglássák. Aludj éjfélig, majd menj a templomba. Geroldnak a következő kajákat adhatod: Szalámi, Sajt, Sonka, Sült hús, és Halászlé. Összesen 9 ételt kell adnod neki, hogy a feladatot teljesítsd.

Küldetés: Disznóól (Bányavölgyi vár)

Brutust az előző fejezettel ellentétben ezúttal a műhelyén kívül találod. Beszélj vele, és megtudod, hogy a műhelyét ellepték a húspoloskák, és ő irtózik ezektől a bogaraktól. Menj be a műhelybe, öld meg a húspoloskákat, majd beszélj újra Brutus-szal. Ezután, ha legközelebb beszélsz vele, megkérdezheted, hogy van, és amikor visszakérdez, azt fogod mondani neki, hogy egy húspoloska van a háta mögött.:)

Küldetés: Angar amulettje (Bányavölgyi vár)

A vár udvarán, a templom és a főépület között találod Angart. Beszélj vele, és elmondja, hogy elveszítette az amulettjét. A jégvidék bejáratánál (ott, ahol a 'Két jégkolosszus Sylvionak' küldetést csinálod, van egy ösvény, ami felkapaszkodik a hegyen a bejárattól balra (a külső oldalon). Indulj el rajta, és menj egészen körbe a völgy körül. Nemsokára keresztülhaladsz egy szurdokon, és amint innen kiérsz, már látni fogsz egy kőkört az út bal oldalán, egy elágazásnál. A kőkör egyik oldalában van egy barlang, ide kell bemenned. Vigyázz, lent többek között egy csontváz mágus is van. Ha megöltél mindenkit, akkor a csontváz mágusnál megtalálod Angar amulettjét, ezt kell visszavinned neki. Angart vagy itt találod a kőkörnél, vagy a várban.

Küldetés: Hosh-Pak (Bányavölgyi vár)

A vár főépületében beszélj Oric-kal, és kérdezd meg, tudsz-e segíteni valamiben. Azt a feladatot adja, hogy öld meg Hosh-Pakot, az orkok egyik vezető sámánját. Fogadd el, és menj ki a várból a rámpán. Az úton fordulj jobbra, és menj egészen a hegyekig ebbe az irányba. A sziklafal tövében az út elágazik, fordulj jobbra. Így egy völgybe érsz, aminek jobb oldalán egy domb van, ork sátrakkal, a baloldalon pedig a hegyoldal elég könnyen megmászható. A jobb oldalon, az ork sátrak között találod Hosh-Pakot. Öld meg, és menj vissza Orichoz jelenteni.

Küldetés: Feros kardja (Bányavölgyi vár)

A várudvaron, a barakk előtt áll Feros. Beszélj vele, kérdezd meg, mit csinál itt, és elmondja, hogy elvesztette a kardját valahol kint, az orkok között. Nézd meg az előző küldetést ('Hosh-Pak'), és a kardot megtalálod az egyik sátor előtt, ahol Hosh-Pakot megölted. Vidd vissza a kardot Ferosnak, és ezután fejleszthetsz nála Erőt és Ügyességet.

Küldetés: Ki kell jutnom innen (Bányavölgy, Talbin tábora)

Menj vissza abba a barlangba, ahol a Második Fejezet 'Bányászok és Érc' küldetése alatt Marcost találtad. Itt találod Engromot, Talbin régebbi társát. Ha Mágus vagy, akkor ő szerepel Pyrokar mágikus levelén, tehát a 'Kutatók' küldetés alatt mindenképpen meg fogod verni. Ha nem vagy varázsló, akkor Engromot holtan találod a barlangban. Mindenképpen vedd el tőle a lopakodóbőrt, majd menj Talbin táborába, és beszélj a vadásszal. Kérdezd meg, hogy egyedül van-e, majd mondd meg neki, hogy Engromot már nem fogja viszontlátni. Erre elindul kifelé, a hágóhoz. Kövesd, és tartsd életben, majd amikor odaér, beszélj vele újra. Vállald el, hogy átviszed a hágón, és menj át a másik térképre. Menj ki a hágó kapujához, és a patak túloldalán beszélj Talbinnal még egyszer, utoljára.

Küldetés: A nagyzoló (Onar tanyája)

Beszélj Onar tanyáján Darral, és amikor a zsoldosokról kérdezed, elmondja, hogy szeretne csatlakozni Lee testőrségéhez, és ehhez valami olyan dologra lenne szüksége, amivel bizonyíthatja, hogy ő egy nagymenő nehézfiú. Ilyen dolog csak egy van: az Ork Hadúr Gyűrűje. Ilyen gyűrűt Lovagként sokat találsz, de Mágusként illetve Sárkányvadászként csak egyetlen egyet. Indulj el a Tavernától a Fekete Troll felé vezető úton, amerre a Harmadik Fejezetben a Napkörhöz is mentél. Van ezen az úton egy híd, amit korábban egy útonálló őrzött. A híd másik oldalán most egy csapat ork őrködik, köztük egy Hadúrral, akinél megtalálod a gyűrűt. Ezt vidd vissza Darnak.

Küldetés: Két jégkolosszus Sylvionak (Bányavölgy, Jégvidék)

A jégvidék bejáratánál (pontosabban még előtte, indulj el azon az úton, amin Marcoshoz mentél a Második Fejezetben, de a hídon ne menj át, hanem fordulj balra) találod Sylvio táborát. Amint meglát, megszólít, és megpróbál elküldeni. Ne hagyd magad, és végül előáll azzal a feladattal, hogy öld meg neki a két jéggólemet, amik a jégvidék bejáratát őrzik. Kérdezd meg, hogy neki mi jó ebben, és hogy te mit kapsz érte, majd vállald el. A Jéggólemek nem túl erős ellenfelek, öld meg őket, és menj vissza Sylvio-hoz.

Küldetés: Sárkányvadászat (Napkör)

Ezt a küldetést Pyrokartól kapod a Harmadik Fejezet végén. Meg kell keresned a bányavölgyben az összes sárkányt, és Innos Szeme segítségével beszélned kell mindegyikkel, illetve ezután meg kell ölnöd őket. Először is menj a várba, és beszélj Garonddal, majd Oric-kal a sárkányokról. Oric elmondja, hogy merre találod az első sárkányt, és ezután mindig, amikor megölsz egyet, Oric ad némi tippet arra, hogy hol találod a következőt. Mindegyik sárkány után újra kell töltened Innos Szemét, és mivel nincs mindenhol alkímia-asztal, ezért gyakran a várba kell majd visszateleportálnod. Minden sárkány megölése után beszélj Garonddal, is, mert egyenként kapod a jutalmat a sárkányokért. Amikor a sárkányokhoz érsz, beszélj velük, és kérdezz meg mindent. Ezután úgyis harcolnod kell, de egyik sárkány sem nehéz ellenfél.
Mocsársárkány (Pandrodor): fuss le a rámpán a várból, és fordulj jobbra. Menj az úton egészen a hegyekig, és ott válaszd a jobboldali utat. Menj át a völgyön, és az első, majd a második elágazásnál is menj jobbra. Menj el a barlang mellett, ahol a Második Fejezetben Diego-t találtad, és menj tovább egyenesen, át az orkok által őrzött kapun. Menj tovább az úton egyenesen, és amint le tudsz fordulni balra egy völgybe, tedd meg. Kövesd az utat a táborig, ahol Cipher és Rod várnak (ezen a környéken volt a Második Fejezetben Marcos). Beszélj Cipherrel, és fogadd el a segítségét. Mondd, hogy akár indulhattok is, és Roddal az élen következik a sárkányvadászat. Rod és Cipher megölnek minden szörnyet a mocsárban egészen a sárkányig, és ebből minden XP-t megkapsz. Azért segíts nekik, mert Rod ugyan jól harcol, de nincs végtelen mennyiségű gyógyitala. A sárkány előtt a társaid megállnak, menj, és beszélj a szörnyeteggel. Amint megtámad, Cipherék a segítségedre sietnek. Ha meghalt a sárkány, beszélj újra Cipherrel, és mehetsz vissza jelenteni Garondnak és Oricnak.
Kősárkány (Pedrakhan): itt is jobbra indulj a rámpán leérve, de a hegyek lábánál ne jobbra, hanem balra menj. Menj át a folyón, és kövesd a vízpartot egészen a zuhatagig. Menj tovább a sziklafal peremén, és amint tudsz, fordulj vissza a szakadék másik oldalára. Mászd meg a dombot, de menj végig a jobb oldalon, és Gestath táborában beszélj Gornnal. Beszélj vele az orkokról és a környékről, majd kérd a segítségét. Amint elindul, menj utána, és segíts neki (megkapod az XP-t a szörnyekért, amiket megöl). Gorn egy híd túloldalán visszafordul, te viszont menj tovább, fel az úton, egészen a toronyig. Kutasd át az alsó szintet, majd a bejáratnál (kívül) az emelvényen mássz fel a második szintre. Miután ezt is átkutattad, a leomlott toronyrészen ki tudsz menni egy külső peremre, ahol fel tudsz mászni a torony tetejére, ami egybenyílik egy fennsíkkal. Menj át a barlangon, és máris a sárkányhoz jutsz. Beszélj vele, öld meg, és menj vissza a kastélyba a következőért.
Tűzsárkány (Feomathar): indulj el ugyanarra, mint az előbb, de az első völgy után ne jobbra kanyarodj kétszer, hanem balra kétszer. Egy ösvényre jutsz, ami felvezet a vulkán csúcsához. Menj végig rajta, és a hegytetőn megtalálod a sárkányt. Beszélj vele, majd öld meg őt is.
Jégsárkány (Finkregh): a rámpán leérve menj balra, és meg se állj, amíg el nem éred a folyót. Ugorj bele, és ússz fel (balra) egészen addig, míg egy vízeséshez érsz. Ússz ki a baloldali partra, menj el a barlang előtt, és kövesd a jobboldali sziklafalat. Menj fel a fából készült rámpán, és menj tovább egyenesen, amíg meg nem látod Sylvio és Bullco táborát. Csináld meg nekik a 'Két jégkolosszus Sylvionak' küldetést, és kövesd őket a bejárathoz. Beszélj újra Sylvio-val, de mivel ezzel nem mész semmire, indulj el befelé, és kövesd végig az utat. Az út végén, a nagy barlangban találod meg a sárkányt. Beszélj vele, majd öld meg, és a kincsei között találsz egy sárkánytojást. Menj még vissza Sylvio-hoz, beszélj vele, és amikor megtámad, öld meg ( véééégre:) ).
Ha minden sárkány halott, beszélj Garonddal és Oric-kal, majd menj vissza a másik térképre, és máris kezdetét veszi az Ötödik Fejezet.

Csapatfüggő küldetések:

Küldetés: Neoras sárkánytojása (Kolostor - Mágus, Lovag)

Amint átléptél ebbe a fejezetbe, menj vissza a Kolostorba, és beszélj Neorassal. Kérdezd meg, mi baja, és elmondja, hogy van egy új receptje, de szüksége lenne hozzá egy sárkánytojásra. Ajánld fel a segítségedet, mire ő azt mondja, hogy nem hiszi, hogy találhatsz egy sárkánytojást. A 'sárkányvadászat' küldetés alatt, a jégsárkány kincsei között van egy sárkánytojás, ezt kell visszavinned Neorasnak. Amikor Neoras megkérdi, mit kérsz cserébe, válaszd azt, hogy az elkészült italból kérsz egy üveggel. Aludj három napot, és máris mehetsz vissza az italért, amit ha megiszol, +5 Erőt kapsz.

Küldetés: Sárkánytojások (Jégsárkány barlangja - Zsoldos)

Amikor beszélsz a 'Sárkányvadászat' küldetés közben a Jégsárkánnyal, fény derül arra, hogy a sárkányok szétszórták a tojásaikat a szigeten. Az első tojást mindjárt a sárkány kincsei között meg is találod, a többit azonban a másik térkép barlangjaiban kell keresned. Először is menj el Bennethez, és add oda neki az első tojást. Fogadd el az árat, amit mond, így rögtön kapsz is tőle egy térképet, amin feltünteti az összes barlangot a szigeten. A feladatod az, hogy végigjárd a barlangokat, és összeszedd a sárkánytojásokat. Nem minden barlangban fogsz tojást találni, de a legtöbben igen. Azokba a barlangokba is érdemes azonban elmenni, ahol nincsen sárkánytojás, mert szinte az összes barlangba Hüllőemberek költöztek, amik elég jó XP-t érnek. Összesen tizenhárom tojást kell megtalálnod, és ha mind megvan, menj vissza Bennethez, és add oda neki őket.
Tippek a Negyedik Fejezethez:

Megjegyzés: ez mind megszerezhető a második fejezetben is, ha a karaktered elég erős, hogy megöld az itt lévő szörnyeket (Hüllőemberek, Csontvázak, és ehhez hasonló kaliberű ellenfelek).
- Élet Elixír (x2): a kősárkányhoz vezető úton, a torony legalsó szintjén van egy titkos szoba. Ahogy bemész a toronyba, fordulj balra, majd jobbra, és végül megint balra. Egy terembe jutsz, ahol a jobboldali fal hátsó részén van egy kapcsoló. Ezt húzd meg, és a bejárat melletti könyvespolc elmozdul a helyéről. Az így feltáruló szobában egy démon vár, ha meg tudod ölni, akkor az egyik polcon találod az egyik elixírt, és a baloldali ládában a másikat.

- Élet Elixír: ha bejutsz a jégvidékre, és elindulsz az úton a sárkány felé (egyetlen út van), akkor valahol félúton áthaladsz egy faépítmény alatt, amin van egy kapu, illetve egy kaputorony. Itt a jobb oldalra fel tudsz mászni (ehhez kicsit vissza kell menned). Menj végig ezen az emelt teraszon, és a belső oldalon látni fogsz egy ajtónyílást a toronyba, ahová azonban nem vezet lépcső. Ha pontosan a nyílás jobb oldala alá állsz, úgy, hogy a jobb lábad a tartógerendánál van, akkor itt fel lehet mászni (valószínűleg elsőre nem sikerül). Rögtön abban a kis szobában, ahová jutsz, a földön van az elixír.

- Élet Elixír: ugyanitt, a jégvidéken, még az őrtornyos kapun kívül van egy hatalmas faépület. Ennek a tetején van egy láda. Menj be a belső völgybe az úton, és állj meg a befagyott gáton, ahol az út mellett balra a mellvéd van. A mellvéd legelső oszlopára állj fel, és innen ugorj át a háztetőre (illetve a sziklára, amiről oda csúszol le). Az elixírt a ládában találod a tető sarkán.

- Tölgyfa íj (Íj, Ügyesség 80, Sebzés 65): amikor az 'Angar amulettje' küldetésben felmész a szerpentinen a jégvidék bejáratánál, találsz az úton egy barlangot, ennek a végében van az íj.

- Erő Elixír: az 'Angar amulettje' küldetésben említett kőkörtől kicsit délre van egy barlang a déli sziklafalban, amit két csontváz, és egy árnyékfutó csontváz őriz. Ebben a barlangban találod az elixírt.

5. Ötödik Fejezet:

A sárkányokkal folytatott beszélgetés során kiderült, hogy nem ők irányítják a Beliar seregeit, hanem őket is irányítja valaki. Szó esik még Irdorath Csarnokairól is, illetve arról, hogy Beliar leghatalmasabb szolgája abban a templomban van. Mivel a templom egy szigeten van, a legfontosabb dolog, amit ebben a fejezetben meg kell oldani, az egy hajó szerzése, illetve legénység toborzása. A fő küldetés ebben a fejezetben az 'Egy hajóra van szükségem' lesz, ezt hagyom a végére, viszont ahhoz, hogy ezt a küldetést megkapd, először teljesítened kell a 'Sárkányok mestere' küldetést. Kezdd is ezzel a fejezetet, a többi küldetés ráér ezután is, főleg, mivel ebben a küldetésben kapod meg a játék legjobb cuccait.

Küldetés: Sárkányok mestere (Bányavölgy)

Ezt a küldetést akkor kapod, amikor a bányavölgyben megölöd az utolsó sárkányt. Amikor visszaérsz a völgyből, teleportálj rögtön Xardas tornyához, és beszélj Lesterrel. Megtudod, hogy Xardas elhagyta a tornyát (amit rögtön a beszélgetés után kutass is át, illetve tisztíts meg az ellenfelektől). Xardas hagyott neked egy levelet is Lesternél, ezt olvasd el. Menj rögtön Pyrokarhoz, és beszélj vele először a sárkányokról, majd Irdorath Csarnokairól, végül pedig a könyvről, amit Xardas küldött neki. Ezután menj le a pincébe, és végre bemehetsz abba a terembe, amit Talamon őriz. Itt találod meg a könyvet ('Irdorath Csarnokai'), amit ha megpróbálsz használni, akkor kiderül, hogy csak egy kulcs van benne, illetve egy leírás, hogy hol találod meg a titkos szobát a Kolostor pincéjében. Abban a teremben, ahol a könyvet felvetted, a hátsó falon van egy doboz, felette pedig egy lámpa a falon. Állj fel a dobozra, és húzd meg a lámpát (használd). Kinyílik a beugróban egy titkos ajtó, menj be, és öld meg a csontvázakat a kis útvesztőben. A labirintus végén (nem nagy) találsz egy termet, ahol egy csontváz mágus őriz egy ajtót. Öld meg a követőivel együtt, és a könyvben talált kulccsal nyisd ki az ajtót. Menj be, és a könyvtárban szedj össze mindent. A poros könyvet olvasd el, a térképet pedig nézd meg(!), mert ez aktiválja az 'Egy hajóra van szükségem' küldetést. Mindenképpen nézd meg a könyvállványokat is, mert ezek (illetve még Innos Könnye is, de az csak Lovagnak és Mágusnak) aktiválják a csapatodtól függő speciális cuccokat. Ezek a következők:

Lovag: egy rúnaasztalnál egy szenteltvíz és egy üres rúnakő segítségével elkészíthetsz egy teleport rúnát, amivel bejutsz egy titkos terembe, ahol a játék legerősebb páncélját találod; Innos Könnyével pedig újra megáldhatod a kardodat.

Sárkányvadász: Bennetnél megveheted a legjobb sárkányvadász páncélt, és megtanulhatod tőle, hogy hogyan kell elkészíteni a játék két legerősebb kardját.

Mágus: egy rúnaasztalnál egy szenteltvíz és egy üres rúnakő segítségével elkészítheted a 'Szent Lövedék' rúnát, Innos Könnyét idd meg, és kérd el Innos Szent Auráját Pyrokartól.

Küldetés: Rosi menekülése (Taverna)

Indulj el a Tavernától a Fekete Troll és a Nap-kör felé, és nem sokkal Dragomir tábora után belebotlasz Rosiba és Tillbe az úton. Beszélj Rosival, és elmondja, hogy nem bírta tovább Sekob mellett, ezért eljöttek a tanyáról. Ki szeretnének jutni a vadonból biztonságos helyre, ebben kell segítened nekik. Ha Zsoldos vagy, akkor Onar tanyájára kell vezetned őket, ha Lovag, akkor a városba, míg Mágussal természetesen a Kolostorba. Indulj el, és követni fognak. Amint odaértél a megfelelő helyre, Rosi megszólít, és ezzel a beszélgetéssel vége is a küldetésnek. Ugyanehhez a küldetéshez tartozik a második küldetés, ezt akkor kapod meg, ha Sekob tanyáján beszélsz a házigazdával, még mielőtt Rosit megkeresed. Ebben az esetben lehetőséget kapsz arra, hogy Rosit Sekob udvarára vidd vissza, de ekkor az első küldetés nem teljesül, és Rosi nem kereskedik veled többet. Ez tulajdonképpen azt jelenti, hogy a két küldetés közül csak az egyiket tudod teljesíteni, a másikat semmiképpen sem.

Küldetés: Elvonás (Akil tanyája)

Menj el Akil tanyájára, és kérdezd meg Randolph-ot, hogy érzi magát. Elpanaszolja, hogy leszokott az ivásról, de azóta minden baja van. Létezik egy gyógynövény, ami kigyógyíthatná a dologból, de ezt csak Sagittától lehetne beszerezni, és ő nem tud elmenni oda. A feladatod egyszerű, vedd meg Sagittától a gyógyfőzetet (300 arany), és vidd vissza Randolphnak.

Küldetés: Legénység nélkül nincs utazás (bárhol)

Amint beszélsz valakivel, akit felvehetsz a csapatodba, azonnal megkapod ezt a küldetést. A feladat annyi, hogy toboroznod kell egy nyolc főből álló legénységet a hajódra. A lehetséges jelöltek:
	Milten (Kolostor), Lares (Khorinis, kikötő), Mario (Khorinis, kikötői kocsma), Vatras (Khorinis), Diego (Khorinis, felsőváros), Lester (Xardas tornya), Angar (Bengar tanyája), Wolf (Onar tanyája, csak ha nem csináltad meg az 'Egyedül és védtelenül' küldetést), Bennet (Onar tanyája), Gorn (Onar tanyája), Lee (Onar tanyája), Biff (bányavölgy)

Küldetés: Ki lesz a kapitány? (bárhol)

Ezt a küldetést felveheted úgy, hogy tanácsot kérsz a legénységedtől, hogy ki legyen a kapitány, de mehetsz közvetlenül a jelöltekhez is. Három kapitány közül kell választanod, és mindegyiknél meg kell csinálnod egy küldetést is.
	Jorgen (Kolostor): csináld meg a 'Vissza a toronyba' küldetést
	Torlof (Onar tanyája): kérdezd Torlofot a tengerészetről, és elmondja, hogy csak akkor lesz a hajód kapitánya, ha a bányavölgyben beengeded az orkokat a várba. Menj át a bányavölgybe, és a várban a rácsos kapu jobb oldalán (belülről nézve), a mellvéden találod a Főkapuőrt. Ide a barakképületen keresztül tudsz bejutni. Verd meg a kapuőrt, és vedd el a kulcsát. Menj be a kapuszobába, ami erről a mellvédről nyílik, és bent húzd meg a kapcsolót. Ha megvagy, menj vissza Torlofhoz. Így már hajlandó kapitányként elszegődni a hajódra, egészen pontosan 2500 aranyért...
	Jack (Világítótorony): menj fel Jack-hez a világítótoronyba, és kérdezd a tengerészetről. Beszélj vele tovább erről a témáról (tehát ne mondd neki azt, hogy csak egy ötlet volt), és végül arra a következtetésre jut, hogy kellene valaki, aki vigyáz helyette a világítótoronyra. Tud is egy jelöltet a dologra: Brian, Harad régi tanonca. Menj a városba, és beszélj Brian-nel, majd menj vissza a világítótoronyba, és máris felfogadhatod Jack-et kapitánynak.

Küldetés: Vissza a Toronyba (Kolostor)

Ez Jorgen kapitányi küldetése. Pyrokarral kell beszélned, hogy Jorgen a kapitányod lehessen, és tőle kapod ezt a küldetést. A feladat egyszerű: Xardas tornyát kell megtisztítanod a démonoktól (a legfelső szinten a Démonlorddal vigyázz). Ha elvégezted a feladatot, beszélj újra Pyrokarral, majd Jorgennel.

Küldetés: Egy hajóra van szükségem (Kolostor)

Ezt a küldetést akkor kapod, amikor a Kolostor titkos szobájában megtalálod a tengeri térképet Irdorath szigetéhez (pontosabban akkor, amikor megnézed ezt a térképet). Első lépésként legénységet kell toboroznod, és találnod kell egy kapitányt is. Amint találkozol valakivel, akit felvehetsz a csapatodba, megkapod a 'Legénység nélkül nincs utazás' küldetést, illetve ha egy csapattagtól megkérdezed, hogy szerinte ki lehetne a kapitány, akkor megkapod a 'Ki lesz a kapitány?' küldetést is. Ezek felvételével nem nagyon kell foglalkoznod, automatikusan fel fogod venni őket, a másodikat például úgy is felveheted, hogy a leendő kapitányjelöltet megkérdezed, hogy elvállalná-e. Csináld meg azt a két küldetést, mielőtt ezt folytatod. A hajót, amit meg kell szerezned, a kikötőben találod, menj le egészen a kikötő déli végébe, és innen egy sziklakapun keresztül jutsz a Lovagok mólójához. Lovagként és Mágusként egyszerűen megszerezheted a hajót, csak beszélj az őrökkel. Zsoldosként azonban más a helyzet. Először beszélj Lee-vel a hajóról, majd menj a városba, és beszélj a bíróval. Egy engedélyt kell szerezned tőle, amihez mindössze az kell, hogy megcsináld az 'A bíró lakája' küldetést (lásd Harmadik Fejezet, Csapatfüggő küldetések). Ha azt a küldetést teljesítetted, akkor most megzsarolhatod a bírót, és máris készít neked egy engedélyt. Ezt kell felmutatnod az őröknek, hogy felengedjenek a hajóra. Amint feljutottál, Girion lejön a felsővárosból a hajóhoz, beszélj vele, majd beszélj a kapitányoddal. Megkapod a kapitányi kabin kulcsát, nincs más dolgod hátra, mint bemenni a kabinba (a hajó tatján, a felső szinten találod), és hátramenni az ágyhoz. Amint végetér a hajóút, kezdődik az utolsó fejezet.

Csapatfüggő küldetések:

Küldetés: Az ork elitharcosok hordája (Khorinis, felsőváros - Lovag)

A hágó és a Taverna közötti úton (de sok más helyen is) találkozni fogsz ork csapatokkal, vagy magányos ork hadvezérekkel. A hadvezéreknél különleges gyűrűk vannak, ezekből kell egyet elvinned Lord Hagennek, hogy elkezdhesd a küldetést. Beszélj vele az ork csapatokról, és add oda neki az első gyűrűt. Azt a feladatot adja, hogy találd meg az orkok parancsnokát, és annyit a hadvezérek közül, amennyit csak tudsz; a gyűrűiket pedig add le neki. Beszélj Ingmarral, és ő azt mondja, hogy az ork parancsnok általában közel tanyázik a prédájához, azaz ezúttal a városhoz. Azt is elmondja, hogy a parancsnok valószínűleg egy barlangban húzta meg magát. Menj ki a városból a déli kapun (Lobart tanyája felé), és rögtön a kapun kívül fordulj jobbra. Kövesd végig a városfalat, egészek a hegyekig, majd kerüld meg a hegyeket az erdőn keresztül. Ha a sziklafalat végig a jobboldaladon tartod, akkor hamarosan egy szurdokba jutsz, ennek a végén pedig egy barlangot találsz. A barlangban megtalálod az ork parancsnokot, öld meg, és vedd el tőle az orkok haditérképét (meg a lovag rúnát is). Nézd meg a térképet, majd járd be az összes pirossal jelölt helyet. Mindenhol találsz legalább egy ork hadvezért, öld meg őket, és gyűjtsd össze a gyűrűiket. Összesen 22 gyűrűt kell még megkeresned, ezeket add le Lord Hagennek. A küldetést csak az utolsó fejezetben fogod tudni befejezni, az utolsó ork parancsnok gyűrűjét kell leadnod Girionnak a hajón.

Tippek az Ötödik Fejezethez:

- Lélek Elixír, Élet Elixír: mindkét elixírből vehetsz egyet Zuristól ebben a fejezetben (a város piacterén).

- Vakondpatkányzsír: mivel ehhez a tárgyhoz nagyon nehéz korábban hozzájutni (ebben a leírásban sem találod még meg), ezért ez itt az alkalom, hogy szerezz egyet. Amint feljutsz a hajóra, menj le a raktérbe, és a földön találsz egyet. Ezután menj el a nagy északi erdőben abba a barlangba (északon, középen), ahol egy vasrács zárja el az utadat. A zsírral végre el tudod fordítani a csörlőt, és bejutsz a barlang többi részébe.

6. Hatodik Fejezet:

Egy átvezető videó után kis legénységeddel megérkeztek a szigetre, ahol Irdorath Csarnokai, a gonosz legfőbb temploma található. Az egyetlen küldetés ebben a fejezetben az 'Irdorath Csarnokai'. Ha esetleg a negyedik fejezetben az utolsó sárkány után nem töltötted fel Innos Szemét, akkor ezt itt és most tedd meg.

Küldetés: Irdorath csarnokai:

Ez a küldetés kell ahhoz, hogy bejuss a főellenfélhez. Először is menj le a hajóról a rámpán, és indulj el egyenesen előre. Itt nem fogsz elágazásokat találni, egyetlen úton lehet haladni egészen a csarnok faláig, ahonnan egy barlangban kell továbbmenned. Két kitérőt tehetsz azért, rögtön a hajónál balra találsz néhány tűzvaránt, a barlangbejárat előtt pedig jobbra van még egy ork sámán egy kis emelkedő végén. A barlangot követve egy nagyobb terembe jutsz, ahol az orkokon kívül egy Barlangi Troll is van. Innen van egy kijárat egyenesen lefelé, a terem túloldalán, illetve egy másik, egy kőteraszon, a baloldali fal végében. Menj először a kőterasz felé. Itt találod az ork vezért, akinél találsz egy kulcsot. Amikor ebbe a terembe érsz, kapsz egy naplóbejegyzést is, de mivel pillanatnyilag nem látsz továbbvezető utat, menj vissza a trollos terembe. Menj most a hátsó fal kijáratán, és egy kis raktárba jutsz, amiben három ajtó van. Menj be mindegyiken (az ork vezér kulcsára szükséged van ehhez), és a tárgyakat szedd össze, illetve beszélj Pedro-val. Ne öld meg, hanem inkább vezesd vissza a hajóhoz (az úton megint orkok lesznek, és a hajót is megtámadták közben). A hajón beszélj vele újra, és kérdezd meg tőle, hogy juthatsz a sziget belsejébe. Beszélj Miltennel, és mondd meg neki, hogy megtaláltad Pedro-t. Ha elhoztad magaddal Mario-t, akkor most beszélj Lesterrel, és megtudod, hogy ő lelépett a hajóról az ork támadás alatt, illetve azt is, hogy ő valójában végig Beliar oldalán állt.

Menj vissza a barlangba, egészen az ork főnök szobájáig. Itt mind a jobb-, mind a baloldali fal hátsó részén találsz egy fáklyát. Ezek a fáklyák nem világítanak, ezért nem könnyű észrevenni őket, egy 'Fény' varázslat sokat segíthet itt. Először húzd meg a baloldali fáklyát, majd a jobboldalon lévőt. Ez utóbbi egy kicsit trükkös, ha közvetlenül elé állsz, akkor nem tudod meghúzni, úgyhogy menj egy-két lépést hátra, amikor ezzel próbálkozol. Menj át a titkos ajtón, ami a szoba hátsó falában megnyílt, de vigyázz, a következő kis teremben a bal oldalon egy Kutató áll, ha közel vagy hozzá, amikor meglát, akkor megátkoz (ha nincs veled Vatras, akkor ez ellen itt már semmit nem tudsz tenni). Menj tovább a járatokon, amíg egy nagy barlangcsarnokba jutsz. Ezt alaposan derítsd fel, szedd össze az össze sárkánytojást, és a csarnok végében, a ládák mellett találsz egy régi levelet is, ezt olvasd el. Ha minden megvan, beszélj a terem baloldalán Feodaronnal, a tűzsárkánnyal, majd amikor megtámad, öld is meg.

A sárkány mögött egy szakadékot látsz, aminek a túloldalán két őrtorony magaslik. Ha elolvastad a régi levelet, akkor már valószínűleg tudod, mit kell csinálni: fogj egy íjat (számszeríj is jó), és mindkét toronyban lődd meg a híd kapcsolóját. Rögtön látni is fogod az eredményt, egy híd kúszik ki a másik oldal padlózatából, és átíveli a szakadékot. A tornyokat átkutathatod (vigyázz, a baloldali torony előtt itt is van egy Kutató), majd indulj tovább. Egy templom bejáratához jutsz, menj be, és menj át az első ajtón, amit a jobboldali falban találsz. Egy kis laboratóriumba jutsz, mindenképpen vedd magadhoz a receptet és a naplót, illetve olvasd is el mindkettőt. Az alkímia-asztalnál először töltsd fel újra Innos Szemét, majd készítsd el a Sárkánytojásitalt, amit igyál is meg rögtön.

Menj vissza a folyosóra, és indulj el a másik irányba. Amint átmész a boltív alatt, kapsz egy új naplóbejegyzést, és megtámad egy csapat csontváz, egy árnyéklord kíséretében. Öld meg őket, és az árnyéklord kulcsával nyisd ki az ajtót a jobboldali falban. Ha magaddal hoztad Mario-t a szigetre, akkor őt a következő nagyobb teremben találod, öld meg a csontvázaival együtt. Menj tovább az egyetlen átjárón, és egy kör alakú terembe érsz. Veled szemben egy zárt ajtó van, jobbra és balra minden átlóban egy-egy lépcső (összesen tehát négy), illetve ha a terem közepén állsz, akkor pontosan jobbra és balra pedig egy-egy ajtó látszik. Az ajtók egy-egy kisebb terembe vezetnek, ahol semmi nincs, csak két-két kapcsoló. Ezek az ajtók zárva is vannak, de ha elindulsz valamelyik átlós lépcsőn, akkor az út végén, a rácsnál megjelenik a Kulcsmester, és az ő megölésével hozzájutsz az ajtók kulcsához. Attól függően, hogy ezeket milyen sorrendben húzod meg, kinyílik az adott oldalon, az egyik átlós lépcső végén lévő teremben egy rács. Végig kell járnod mind a négy átlót, és ott aktiválnod kell az adott járathoz tartozó nyitószerkezetet. A járatok végén talált kapcsolókat a következő sorrendben kell aktiválnod (az irányok a kör alakú terem közepén állva, a zárt ajtó felé nézve értendők):

- Baloldalon felfelé: Középső, Jobb, Bal
- Baloldalon lefelé: itt csak egy kapcsoló van.
- Jobboldalon felfelé: Középső, Bal, Jobb
- Jobboldalon lefelé: elsőre itt is csak egy kapcsoló van, de miután ezt megnyomtad, rögtön három lesz. A kombináció: Bal, Középső, Jobb

Amint ezzel kész vagy, menj vissza a kör alakú terembe, nyomd meg mind a négy frissen kiemelkedett kapcsolót, majd a kiemelkedő ötödik kapcsoló megnyomására végre kinyílik az ajtó is. Menj át rajta, és intézd el a Feketemágust az oszlopcsarnokban, majd vedd el a kulcsát és a levelét. A papírt olvasd is el rögtön, és a jobboldali fal hátsó felén lévő teremben megtalálod a Hatalom Szemét. Menj az oszlopcsarnok végében a hatalmas kétszárnyú ajtóhoz, és nyisd ki a varázsige és a szem segítségével. Ha nem sikerül, akkor állj hátrébb, néhány lépésnyire kell állnod az ajtótól, hogy a dolog működjön.

Az ajtó túloldalán, a lépcső tetején vár rád a főellenfél, a beszélgetés után már csak őt kell megölnöd. A videó után indulj vissza a hajóhoz, és útközben beszélj a legénységed néhány emberével, akik utánad jöttek. A hajón beszélj a kapitánnyal, és már nézheted is a játékvégi filmet, illetve a stáblistát.
Egyéb

Köszönetek

Hunnenkoenig, AnWar, YellowCab, Syabi és Marilyn a fordításért, Hunnenkoenig külön, az oldalért, ahol ez megjelenik (http://beam.to/gothic2.hu), a PC Guru-nak szintén a megjelenésért (a CD mellékleten), valamint: JoWood és Piranha Bytes a nagyszerű játékért (mindkét rész).

Köszönet a Supergames Gothic II fórum felhasználóinak is, mert rávilágítottak olyan problémákra, amik felett én elsiklottam.

Extra köszönet a JoWood angol Gothic2 fórumának (azon belül is Iomar Eisenwolf és DR-K-Nickel uraknak) a sok segítségért azokban a kérdésekben, amiket nem tudtam egyedül megoldani.

Köszönet még azoknak, akik besegítettek:
Hyder
Bossy
cs@

A Gothic és a Gothic 2 a JoWood és a Piranha Bytes védjegye.

Elérhetőség:
drake@palinkas.ehc.hu